text:
Фото:
Башҡортостан Президенты Мортаза Рәхимов «Башҡортостан баҡыры» предприятиеһын ҡараны
Фото:
Башҡортостан Президентының Урал аръяғы райондары буйлап эш сәфәре дауам итә. Хәйбулла районында Мортаза Рәхимов «Башҡортостан баҡыры» предприятиеһын ҡараны. Уның менән бергә ошо уҡ производствола республика Хөкүмәте Премьер-министры Раил Сарбаев, УТМК-Холдинг президенты Искәндәр Мәхмүдов, УТМК-Холдингтың генераль директоры Андрей Козицын да булды. Улар буласаҡ байыҡтырыу фабрикаһының төҙөлөш майҙанын ҡараны. «Юбилей» карьеры менән танышты, һәм ошондай уҡ исемдәге “Юбилей” яңы ер аҫты руднигы төҙөлөшөнә тәүге нигеҙ ташын һалды.
«Юбилей» баҡыр-цинк ятҡылығы 1966 йылда асылған һәм хәҙерге ваҡытта ул Рәсәйҙәге иң ҙур ятҡылыҡтарҙың береһе иҫәпләнә.
Ундағы мәғдән запасы 110 миллион тонна тәшкил итә, 1,6 миллион тоннанан ашыу баҡыр, 1 миллион тоннанан ашыу цинк, шулай уҡ 161 тонна алтын һәм 1310 тонна көмөш бар.
Ятҡылыҡ 1996 йылдан башлап эшкәртелә. «Башҡортостан баҡыры» унда ун йылдан һуң руда сығара башланы. "Юбилей" карьерында эш вахта ысулы буйынса алып барыла. Сменаһына бында 430-ар кеше эшләй, шул иҫәптән Силәбе, Ырымбур һәм Свердловск өлкәләренән киләләр. Белгестәр өсөн вахта ҡаласығында тейешле торлаҡ һәм көнкүреш шарттары булдырылған.
Баҡыр-цинк мәғдәне табыуҙан тыш, өс йыл элек предприятие катодлы алтын алыу менән бергә шыйыҡса менән иретеп сығарыу алымы менән һоро тимер мәғдәнен эшкәртеүгә тотондо. "Юбилей" алты мәғдән ятҡылығынан тора. Тәүге өсәүһе — асыҡ ысул менән, ҡалғандары ер аҫты ысулы менән эшкәртеләсәк. Баҡыр, цинк, алтын һәм көмөш руданың төп мөһим компоненттары булып тора.
Артабанғы үҫеше сиктәрендә ятҡылыҡ нигеҙендә баҡыр-цинк рудаһын сығарыу һәм эшкәртеү буйынса йылына өс миллион тоннанан кәм булмаған етештереүсәнлеккә эйә тау-байыҡтырыу комбинатын төҙөү планлаштырыла.
Буласаҡ Хәйбулла тау-байыҡтырыу комбинатының сәнәғәт-производство персоналының дөйөм иҫәбе дүрт мең самаһы кеше тәшкил итәсәк. “Башҡортостан баҡыры” предприятиеһының производство объекттарында эшләү өсөн белгестәрҙе әҙерләү менән Аҡъяр тау колледжы шөғөлләнә.
Тау сеймалын табыу сәнәғәте үҫеше Башҡортостан өсөн ҙур әһәмиәткә эйә. Беренсенән, республика төҫлө металлургия предприятиеларының һөҙөмтәле эшмәкәрлеге һалым һәм түләүҙәр килеүен тәьмин итә, улар төрлө кимәлдәге бюджеттарҙы тулыландырыуға тос өлөш индерә.
Бынан тыш, минерал-сеймал базаһы булыуы, тау производствоһы күләмдәрен арттырыу Башҡортостандың Урал аръяғында яңы эш урындары булдырырға, төбәктең һөҙөмтәле социаль-иҡтисади үҫешен тәьмин итергә булышлыҡ итә.


c: text/html

text:
Йоплоҡ
Йоплоҡ — бөтөн һандың 2-гә тигеҙ бүленеүен-бүленмәүен күрһәткән һыҙаты.
Билдәләмә[үҙгәртергә | вики-тексты үҙгәртергә]
Йоп һан — 2-гә тигеҙ бүленгән бөтөн һан, мәҫәлән …−4, −2, 0, 2, 4, 6, 8…
Был билдәләмә буйынса, ноль һаны ла — йоп.
Таҡ һан — 2-гә тигеҙ бүленмәгән бөтөн һан, мәҫәлән: …−3, −1, 1, 3, 5, 7, 9…
- m һаны йоп булһа, уны күренешенә килтереп була; таҡ булһа, күренешенә килтереп була. Бында .
һандарҙың йоплоҡ билдәһе[үҙгәртергә | вики-тексты үҙгәртергә]
Унарлы яҙыуҙа һандың һуңғы цифраһы йоп (0, 2, 4, 6 йәки 8) һан булһа, барлыҡ һан да йоп була, юғиһә был һан таҡ булып тора. Миҫал өсөн,
Йоп һандар: 22, 78, 1522, 8111300.
Таҡ һандар: 15, 511, 87247, 18950239.
Арифметика[үҙгәртергә | вики-тексты үҙгәртергә]
- Бүлеү:
- Йоп / Йоп = һөҙөмтәнең йоплоғон алдан әйтеп булмай: һөҙөмтә бөтөн һан булып сыҡһа, ул йоп та, таҡ та була ала
- Йоп / Таҡ = һөҙөмтә бөтөн һан булып сыҡһа, ул йоп була
- Таҡ / Йоп = һөҙөмтә бөтөн һан була алмай, шуға күрә йоплоҡ күрһәткесенә лә эйә була алмай
- Таҡ / Таҡ = һөҙөмтә бөтөн һан булып сыҡһа, таҡ була.
Тарих һәм мәҙәниәт[үҙгәртергә | вики-тексты үҙгәртергә]
Һан йоплоғо борон-борондан билдәле; төрлө мәҙәниәттәрҙә ул мистик мәғәнәгә эйә булған. Боронғо Ҡытай фәлсәфәһендә йоп һандар Инь төшөнсәһенә, так һандар Ян төшөнсәһенә бәйле.[1]
Төрлө илдәрҙә сәскә бүләк иткәндә, уларҙың һанына бәйле йолалар бар. АҠШ-ла, Европала һәм ҡайһы бер Көнсығыш илдәрендә бүләк иткән сәскә һаны йоп булырға тейеш, тип иҫәпләнә. Рәсәйҙә иһә сәскә һаны таҡ булырға тейеш – йоп һанлы сәскәне мәйетте күмеүгә генә килтерергә тейешле.
Башҡорт мифологияһында йоп һандар бөтөнлөк һәм ырыҫ төшөнсәлеренә бәйле. Таҡлыҡ иһә башҡортта етешһеҙлек, кәмселек һәм яңғыҙлыҡ мәғәнәһенә эйә. Был йола «Ғәйепһеҙ дуҫ эҙләмә - таҡ ҡалырһың» тигән әйтемдә лә сағыла.[2].
Һылтанмалар[үҙгәртергә | вики-тексты үҙгәртергә]
- ↑ Рифтин Б. Л. Инь и Ян. Мифы народов мира. 1-се том, Мәскәү: Советская энциклопедия, 1991. 547-се бит.
- ↑ Хисамитдинова Ф. Г. Башҡорт теленең мифологик һүҙлеге. Өфө, 2010.

robotstxt: allowed

filter: keep


text:
«Салауат Юлаев» хоккей клубы етем һәм күреү һәләте боҙолған балаларға ярҙам йөҙөнән сара ойоштора
ӨФӨ, 2015 йыл, 23 декабрь. /«Башинформ» мәғлүмәт агентлығы, Гөлфиә Акулова/.
26 декабрҙә «Салауат Юлаев» хоккей клубы сирле һәм мохтаж балаларға ярҙам йөҙөнән хәйриә сараһы ойоштора. «Салауат Юлаев» — СКА уйыны барышында Яңы йыл алды шоуы буласаҡ.
Уйын тамамланғас, тамашасылар трибунанан боҙға йомшаҡ уйынсыҡтар — айыуҙар ташлай. Был флешмоб күп кенә хоккей клубтары өсөн йолаға әйләнгән. Йомшаҡ уйынсыҡтарҙы (300 һумдан алып) «Өфө-Арена»ла һатып алырға мөмкин. Уларҙың барыһы ла Башҡортостандың Балалар фондына, Өфөләге Сабыйҙар йортона, балалар йорттарына тапшырыласаҡ.
Уйынсыҡтарҙы һатыуҙан килгән аҡса 15-се күреү һәләте боҙолған балалар өсөн балалар баҡсаһына ҡорамалдар һатып алыуға йүнәлтеләсәк.
Уйын киске 5-се яртыла башлана.


text:
Башҡорт яҙыусыһы Динис Бүләков романдары төрөк теленә тәржемә ителде
Күренекле башҡорт яҙыусыһы, Салауат Юлаев исемендәге республика дәүләт премияһы лауреаты Динис Бүләковтың «Ғүмер бер генә» һәм «Килмешәк» исемле романдары Төркиәлә нәшер ителгән. Был хаҡта «Башинформ» агентлығына БР Мәҙәниәт министрлығының ТӨРКСОЙ-ҙағы вәкиле Әхәт Сәлихов хәбәр итте.
Башҡорт яҙыусыһының ижады Гази университеты уҡытыусыһы, филология фәндәре докторы Нигяр Ҡалҡандың докторлыҡ диссертацияһы өсөн төп тема булған. Романдарҙың стилистикаһы һәм семантикаһы тикшерелгән ваҡытта улар төрөк теленә тәржемә ителгән дә инде.
Әлеге баҫма Анкара ҡалаһының Этимесгут районы хакимиәте һәм «Бенгю» Евразия Яҙыусылар союзы менән берлектә ТӨРКСОЙ халыҡ-ара төрки мәҙәниәте ойошмаһы менән нәшер ителгән.
Динис Бүләков 1944 йылдың 18 майында Мәләүез районының Арыҫлан ауылында тыуған.
Уның «Маҡтансыҡ Зариф» исемле тәүге хикәйәһе «Башҡортостан пионеры» гәзитендә 1959 йылда донъя күрә. 1971 йылда Динис Бүләковтың йәштәрҙең көнүҙәк проблемаларын сағылдырған «Ҡояш ярсығы» тип аталған тәүге хикәйәләр йыйынтығы нәшер ителә.
Яҙыусы повесть жанрында ла әүҙем эшләй. «Һары һандуғас балаһы», «Ҡыңғырау сәскә», «Иң оҙон төн» һәм башҡа әҫәрҙәрендә ул әхлаҡлылыҡ, гражданлыҡ, ғәҙеллек, кешенең рухи тамырҙары идеяларына үҙ ҡарашын белдерә.
Динис Бүләков үҙен оҫта романсы булараҡ та таныта. Уның «Килмешәк», «Ғүмер бер генә» һәм «Туҙҙырылған тамуҡ» исемле романдары республиканың мәҙәни тормошонда яңы күренеш була. 1993 йылда «Ғүмер бер генә» әҫәре өсөн яҙыусыға С.Юлаев исемендәге республика дәүләт премияһы бирелә.
Динис Мөҙәрис улы Бүләков 1995 йылдың 14 мартында беҙҙең аранан китеп барҙы. Ул йәшәгән йортта мемориаль таҡтаташ урынлаштырылды, Смак ауылында яҙыусының әҙәби музейы булдырылды.


text:
Владимир Путин яңы эш башлаусы ауыл медиктарына берәр миллион һум аҡса бүлергә тәҡдим итте
РФ Премьер-министры Владимир Путин ауыл ерендә эшләргә ниәтләгән яңы эш башлаусы медиктарға берәр миллион һум аҡса бүлергә тәҡдим итте. Тик улар унда биш йылдан да кәм эшләргә тейеш түгел.
Был хаҡта РФ Хөкүмәте башлығы Череповецта (Вологда өлкәһе) «Берҙәм Рәсәй» партияһы конференцияһында иғлан итте, тип хәбәр итә РБК.
«Аҡсалар һаулыҡ һаҡлауҙы модернизациялау программалары сиктәрендә бүленәсәк, был яҡынса 11 миллиард һум тәшкил итәсәк», — тигән Премьер-министр һүҙҙәрен килтерә РБК. Владимир Путин һүҙҙәре буйынса, тәү сиратта федераль үҙәк «үҙҙәре ҡыбырлаған һәм медиктарын урынлаштырыу өсөн барыһын да эшләгән» төбәктәргә ярҙам итәсәк.
Владимир Путин фекеренсә, тәҡдим ителгән сара 2012 йылда ауыл ерендә һаулыҡ һаҡлау хеҙмәткәрҙәре дефицитын (әлеге ваҡытта ул яҡынса 22 мең белгес тәшкил итә) кәм тигәндә ике тапҡырға кәметергә мөмкинлек бирәсәк.
Премьер-министр шулай уҡ Хөкүмәттең льгота менән ҡулланыусыларға дарыу һатып алыу өсөн төбәктәргә 2,3 миллиард һум аҡса бүлергә, тигән ҡарарға килеүе хаҡында әйтте. Премьер рәсәйлеләрҙе дарыу менән тәьмин итеүҙә өҙлөк булырға тейеш түгел, тип белдерҙе.


text:
Көрәкморон
Көрәкморон (урыҫ. Колпица, лат. Platalea leucorodia) - күпселектә йылы илдәрҙәге һаҙлыҡтарҙа йәшәй, ағас баштарына оялай торған оҙон суҡышлы, эре һылыу ҡоштар; Европаның һәм Азияның урта һәм көньяҡ һыҙатында йәшәй торған ҡош.
Йөкмәткеһе
Ҡылыҡһырлама[үҙгәртергә | вики-тексты үҙгәртергә]
Ҡаҙ ҙурлығындағы ҡош. Дөйөм төҫө аҡ, башындағы оҙон ҡауырһындары һарғылт, аяҡтары ҡара. Оҙон ҡара суҡышының осо көрәк кеүек киңәйгән һәм һары төҫтә.
Тауышы[үҙгәртергә | вики-тексты үҙгәртергә]
Өнһөҙ ҡош, тик ояһы эргәһендә генә мығырлауға оҡшаған тауыш сығара.
Йәшәү рәүеше[үҙгәртергә | вики-тексты үҙгәртергә]
Ялан һәм далаларҙағы ҙур күл һәм йылға буйҙарында йәшәй. Күсмә ҡош. Бик һирәк осрай. Аҙығын һыуҙан киң суҡышы менән һөҙөп тота; һыу бөжәктәре, ваҡ балыҡ, тәлмәрйен, сумесбаш, ҡусҡарҙар менән туҡлана. Ояһын ҡамыштарҙа, ҡыуаҡтарҙа, һирәкләп ағас баштарында яһай. Ҡыҙғылт һипкелдәр менән сыбарланған 3—4 бөртөк аҡ йомортҡаһы була.
Һүрәттәр[үҙгәртергә | вики-тексты үҙгәртергә]
Әҙәбиәт[үҙгәртергә | вики-тексты үҙгәртергә]
- Э.Ф. Ишбирҙин. Башҡортостан ҡоштары китабы. Өфө,1986 йыл. ИБ №3478 28.693.35 И 90
- Бейчек В., Штясны К. Птицы. Иллюстрированная энциклопедия. М.: Лабиринт-пресс
- Красная Книга Российской Федерации М.: АСТ 2001
- Ганзак Я. «Иллюстрированная энциклопедия птиц». Прага: Артия 1974


text:
Өфөлә Татарстандың халыҡ рәссамы Абрек Абыҙгилдин яҡташтарына үҙ эштәрен тәҡдим итәсәк
М.В.Нестеров исемендәге Башҡорт дәүләт сәнғәт музейының «Ижад» күргәҙмә залында 3-25 сентябрҙә Татарстан Республикаһының халыҡ рәссамы Абрек Абыҙгилдиндың күргәҙмәһе үтә.
Абрек Абыҙгилдин Баймаҡта тыуған. Баймаҡ тау-металлургия техникумын тамамлағандан һуң, Төньяҡ Урал боксит руднигы шахтаһында эшләй. 1965 йылда — Ҡазан сәнғәт училищеһын, 1970 йылда Суриков исемендәге Мәскәү дәүләт сәнғәт институтын тамамлай.
Рәссамдың Өфөләге күргәҙмәһендә «Салауат Юлаев» эштәр шәлкеме, шулай уҡ замандаштарыбыҙ портреттары («Земфира портреты», «Алһыу портреты») тәҡдим ителәсәк.
3 сентябрҙә 14.00 сәғәттә «Ижад» галереяһында рәссам ҡатнашлығында матбуғат конференцияһы үтә. Күргәҙмә 16.00 сәғәттә асыла.
Адресы: Өфө ҡалаһы, Космонавттар урамы, 22, «С.Орджоникидзе исемендәге майҙан» туҡталышы.


text:
Ирек Ялаловҡа баш ҡала хакимиәтенең сайтында һорау бирергә мөмкин
Өфө хакимиәте сайтына ингәндәрҙең шәхсән Ирек Ялаловҡа һорау бирергә мөмкинлеге бар.
Хакимиәт сайтында айырым бит булдырылған, унда ҡала халҡы иҫкәрмәләрен һәм теләктәрен ҡалдыра ала, тип хәбәр итте сити-менеджер.
Уның һүҙҙәренсә, сайтта аралашыу «Йәнле журнал»дағы блогты алмаштырған.
— Мин уны йылдан ашыу алып барҙым, — тине Ирек Ишмөхәмәт улы. – Бының өсөн ваҡыт кәрәк, ә минең эшем менән бөтөнләй ваҡыт ҡалмай, өфөлөләрҙең күбеһе йоҡоһонан да уянмағанда эшкә киләм, бик һуң ҡайтам. Ә сайттағы хаттарҙы даими ҡарап барам. Шулай уҡ «Мэрия» абоненты өсөн 2-770-911 һандары буйынса ҡыҙыу пейджер эшләй
— Мөрәжәғәттәр иғтибарһыҙ ҡалмаясаҡ, — тип ышандырҙы хакимиәт башлығы.


text:
Республика спортсыһы Илья Первухин Европа «алтынын» яуланы Фото: Өфө ҡалаһының Физик культура һәм спорт буйынса комитеты
Республика спортсыһы Илья Первухин Европа «алтынын» яуланы
Республика спортсыһы Илья Первухин Европа «алтынын» яуланы Фото: Өфө ҡалаһының Физик культура һәм спорт буйынса комитеты
ӨФӨ, 2016 йыл, 27 июнь. /«Башинформ» мәғлүмәт агентлығы, Дмитрий Слезин/.
Мәскәүҙә байдаркала һәм каноэла ишеү буйынса Европа чемпионаты бара. Каноэ-дуэт ишкәкле спорт төрөндә 2012 йылдағы Олимпиадала бронза призерҙар Илья Первухин (Башҡортостан) һәм Алексей Коровашков 1000 метр арауыҡта «алтын» миҙалға лайыҡ булды.
Рәсәй йыйылма командаһы ишкәкселәре Рио-де-Жанейрола үтәсәк Олимпиадала ҡатнашыу өсөн 12 программа төрөнөң туғыҙында лицензия яуланы, улар араһында Илья Первухин да бар.


text:
Көҙ Башҡортостанда яуым-төшөмһөҙ буласаҡ
Быйыл көҙ Башҡортостанда мул яуым-төшөм көтөлмәй. Синоптиктар шулай тип күҙаллай. Яҡындағы ике көндә бер аҙ ямғыр яуыуы ихтимал, дөйөм алғанда иһә октябрь аҙағына тиклем Башгидромет артыҡ яуым-төшөм вәғәҙә итмәй.
Был ваҡыт өсөн йылы һауа торошо йәкшәмбегә тиклем һаҡланасаҡ. Көндөҙ нулдән юғары 4-9 градус йылы булыуы көтөлә. Төнөн термометр бағанаһы минус 2 градусҡа тиклем төшәсәк.
Йәкшәмбе көнө бер аҙ һыуытасаҡ. Төнөн минус 4 градусҡа тиклем булыуы, ҡырау төшөүе ихтимал.


text:
«Башнефть» компанияһын хосусилаштырған осраҡта ул һөҙөмтәлерәк буласаҡ, әммә төбәк ҡарамағындағы пакетты һатыу дөрөҫ түгел — Александр Корсик
ӨФӨ, 2016 йыл, 20 февраль. /«Башинформ» мәғлүмәт агентлығы, Олеся Серёгина/.
«Башнефть» акционерҙар нефть компанияһын хосусилаштырған осраҡта ул һөҙөмтәлерәк буласаҡ, әммә хәҙер Башҡортостан ҡарамағындағы пакетты һатыу дөрөҫ түгел, тип нефть компанияһы президенты Александр Корсиктың һүҙҙәрен килтерә «Интерфакс» агентлығы.
«Мин шәхси компаниялар яҡлы. Улар дәүләттекенә ҡарағанда һөҙөмтәлерәк. Мин акцияларҙы һатыуға ҡаршы түгел, бөтә мәсьәлә — ҡасан, ниндәй күләмдә, ниндәй шарттарҙа», — тине компания башлығы Башҡортостан юлдаш телеканалына.
Башҡортостан ҡарамағындағы акциялар пакетына килгәндә, республика Башлығы Рөстәм Хәмитовтың фекере менән килешәм, тип белдерҙе Александр Корсик. Уның һүҙҙәренсә, хәҙер акциялар пакетын һатыу дөрөҫ түгел, сөнки ул төбәккә дивидендтар рәүешендә даими аҡса ағымын гарантиялай.
Иҫегеҙгә төшөрәбеҙ, Рөстәм Хәмитов республика властары компанияның 25 процент плюс 1 акцияһын Башҡортостан милкендә ҡалдырыу яҡлы булыуын белдерҙе.
«Беҙҙең позиция – һатмаҫҡа, ошо йәһәттән һөйләшеүҙәр алып бармаҫҡа. Беҙ үҙебеҙҙең пакетты һатыу буйынса бер ниндәй ҙә һөйләшеүҙәр алып бармайбыҙ», — тип һыҙыҡ өҫтөнә алды республика Башлығы.


text:
Фото:
БДАУ – Рәсәйҙең иң спортсы аграр вузы
Фото:
Башҡорт дәүләт аграр университеты командаһы Рәсәй аграр вуздары профессорҙары һәм уҡытыусылары араһында «Сәләмәтлек» II Спартакиадаһында беренсе урын яуланы. Һарытау дәүләт аграр университеты командаһы көмөш призер булды, өсөнсө урын Ульяновск вәкилдәрендә. Был турала вуздың матбуғат хеҙмәтенән хәбәр иттеләр.
Хәтерегеҙгә төшөрәбеҙ, ярыштар Өфөлә, БДАУ базаһында үтте. Уларҙа ҡатнашыу өсөн Өфөгә илдең 26 юғары уҡыу йорто командаһы йыйылды — Мәскәү, Воронеж, Волгоград, Брянск, Силәбе, Рязань, Белгород, Ижевск, Иркутск, Курск, Ҡурған, Пермь, Ставрополь, Төмән һәм башҡа ҡалаларҙан 520-нән ашыу ҡатнашыусы.
Һигеҙ спорт төрө: шахмат, өҫтәл теннисы, волейбол, йөҙөү, саңғы уҙышы, мини-футбол, атыу, дартс буйынса ярыштар үтте.


text:
9 декабрҙә балалар хоҡуҡтарын яҡлау мәсьәләләре буйынса граждандар ҡабул ителә
9 декабрҙә РФ Президентының Башҡортостан Республикаһындағы йәмәғәт ҡабул итеү бүлмәһендә балалар хоҡуҡтарын яҡлауға бәйле мәсьәләләр буйынса граждандар ҡабул итеү ойоштороласаҡ.
Ҡабул итеүҙе Башҡортостан Республикаһындағы Бала хоҡуҡтары буйынса вәкил Милана Скоробогатова үткәрә.
Башлана — сәғәт 10-да.
Йәмәғәт ҡабул итеү бүлмәһенең адресы: Өфө, Цюрупа урамы, 100 («Үҙәк баҙар» транспорт туҡталышы). Белешмәләр һәм алдан яҙылыу өсөн телефондар: 251-64-39, 251-77-91.


text:
Фото:
Төрки фильмдар көндәрендә башҡорт кинематографистары эштәрен күрһәтәсәктәр
Фото:
2010 йылдың 15-18 февралендә быйыл Европа мәҙәниәте баш ҡалаһы тип иғлан ителгән Истанбул ҡалаһында IV Төрки фильмдар көндәре үтә. Сарала Ҡаҙағстан, Ҡырғыҙстан, Ҡытай, Тажикстан, Төркиә, Үзбәкстан, Башҡортостан һәм Татарстандан режиссерҙар, сценаристар һәм артистар ҡатнаша.
Башҡортостан делегацияһына сценарист Таңсулпан Бураҡаева һәм Башҡортостан юлдаш телевидениеһы режиссеры Зарема Хисмәтуллина инә. Жюри һәм төрөк тамашасылары «Рәхмәт» нәфис фильмын (режиссеры — Әнүәр Райбаев, сценарий авторҙары Таңсулпан һәм Зөһрә Бураҡаевалар) һәм башҡорт халыҡ әкиәте мотивтары буйынса ижад ителгән «Ҡош тәпәйе» мультфильмын (режиссеры – Владислав Байрамғолов, сценарий авторы – Таңсулпан Бураҡаева) күрәсәк.
Төрөк субтитрҙары менән башҡорт фильмдары 16 һәм 18 февралдә Бюлент Эджевит исемендәге Мәҙәниәт үҙәгендә (Бейоглу районы) һәм Муаммер Карадж театрында (Картал районы) күрһәтеләсәк.
Бынан тыш, матбуғат конференциялары, тамашасылар менән осрашыуҙар, афишалар күргәҙмәһе үтәсәк.
Төрки фильмдар көндәре ТӨРКСОЙ Халыҡ-ара ойошмаһы, Төркиәнең Мәҙәниәт һәм туризм министрлығы, Истанбул ҡалаһы мэрияһы ярҙамында Истанбул университетының Евразия институты тарафынан ойошторолған.


text:
Өфөлә Башҡортостандың иң яҡшы социаль хеҙмәткәрҙәрен бүләкләнеләрФото: Роза Кузьменко
Өфөлә Башҡортостандың иң яҡшы социаль хеҙмәткәрҙәрен бүләкләнеләр
Өфөлә Башҡортостандың иң яҡшы социаль хеҙмәткәрҙәрен бүләкләнеләрФото: Роза Кузьменко
Башҡортостандың Хеҙмәт һәм халыҡты социаль яҡлау министрлығы Социаль хеҙмәткәрҙәр көнө алдынан эшкә йомғаҡтар яһаны. 5 июндә Мәжит Ғафури исемендәге Башҡорт дәүләт драма театрында тантаналы йыйылышта социаль өлкәнең иң яҡшы белгестәрен бүләкләнеләр.
Республиканың социаль яҡлау хеҙмәткәрҙәрен Башҡортостан Хөкүмәте Премьер-министры урынбаҫары Лилиә Ғүмәрова һәм республиканың хеҙмәт министры Ленара Иванова ҡотланы. Ведомствоның матбуғат хеҙмәтенән хәбәр итеүҙәренсә, төбәктең халыҡты социаль хеҙмәтләндереү системаһы быйыл икеләтә байрамды билдәләй. Июндә Өфө Губернияһы социаль хеҙмәтләндереү бүлеген ойоштороуға 95 йыл тула.
— Бөгөн хеҙмәт, мәшғүллек һәм халыҡты социаль яҡлау системаһы – ул ҡеүәтле бер рәткә теҙелгән күп функциялы учреждениелар селтәре, унда 13 мең тиерлек кеше эшләй. Уларҙың өс меңдән ашыуы – социаль хеҙмәткәрҙәр. Улар көн һайын граждандарҙың проблемалары һәм ауырлыҡтары, дәүләт һәм йәмғиәт ярҙамы кәрәк булғандар менән осраша. Бында үҙенең эшен ысын күңелдән яратҡан кешеләр генә эшләй, — тип билдәләне Башҡортостандың хеҙмәт һәм халыҡты социаль яҡлау министры Ленара Иванова.
— Социаль яҡлау – ул, юғары професионаллек кенә түгел, ә иң тәүҙә кешенең рухи сифаты мөһим булған йәшәйеш өлкәләренең береһе. Мәрхәмәтлек, кешелеклек, рухи шәфҡәтлелеккә эйә булыу – был залда ултырған һәр кемдең айырып алғыһыҙ характер һыҙаты, — тип өҫтәне вице-премьер Лилиә Ғүмәрова.
Тантаналы йыйылышта республиканың иң яҡшы социаль өлкә белгестәре кубоктар, грамоталар һәм аҡсалата бүләктәр менән наградланды.
Сараны музыкаль программа биҙәне.


text:
Дөйөм эшһеҙлек кимәле Башҡортостанда 7,6 процентҡа тиклем кәмегән
Росстаттың һуңғы мәғлүмәттәренә ярашлы, дөйөм эшһеҙлек кимәле Башҡортостанда уҙған йылдың ошо уҡ осорондағы 9 процентҡа ҡаршы 7,6 процентты тәшкил итә. Шул уҡ ваҡытта 1 ноябргә ҡарата теркәлгән эшһеҙлек кимәле республикала 1,4 процентҡа тиң.
— Дөйөм, шулай уҡ теркәлгән эшһеҙлек кимәле, көрсөккә тиклемге күрһәткестәргә етмәһә лә, тотороҡло булып ҡала һәм күҙалланған күрһәткестәрҙән үтмәй, — тип һыҙыҡ өҫтөнә алды «Комсомольская правда» гәзите редакцияһына үткән матбуғат конференцияһында БР Хеҙмәт һәм халыҡты социаль яҡлау министрлығы ҡарамағындағы Халыҡты эш менән тәьмин итеү дәүләт хеҙмәте идаралығы начальнигы Тимерхан Биккинин.
Әүәлгесә төбәктәге иң юғары эшһеҙлек кимәле Ағиҙелгә тура килә – 6,4 процент, иң түбәне – Баҡалы районында – 0,74 процент. Республиканың 32 район һәм ҡалаһында эшһеҙлек кимәле әлеге мәлдә республика буйынса уртаса күрһәткестән артмай.


text:
Башҡорт дәүләт академия драма театры Еңеү көнөнә концерт әҙерләй
8 майҙа Башҡорт дәүләт академия драма театрында Бөйөк Ватан һуғышында еңеүгә 68 йыл тулыу айҡанлы «Йөрәктәрҙә – Еңеү яҙы» исемле концерт үтә. «Тантаналы сарала театр артистары, сәхнә йондоҙҙары ҡатнашасаҡ, унда һуғыш тураһында йырҙар һәм шиғырҙар яңғыраясаҡ. Шулай уҡ артистар театр репертуарынан тематик өҙөктәр күрһәтәсәк. Был концерт Бөйөк Ватан һуғышы ветерандарына, Ватанды һаҡлаусыларға хөрмәт һәм рәхмәт йөҙөнән ойошторола», — тип хәбәр иттеләр театрҙың әҙәби бүлегенән.


text:
Приморье Һабантуйға йыйыла
25 июндә Приморье крайының Вольно-Надеждинское ауылында һабантуй үткәрелә. Уны Приморье крайының «Тыуған ил» татар-башҡорт йәмәғәт ойошмаһы ойоштора. Был хаҡта Приморье крайы хакимиәтенең матбуғат хеҙмәте хәбәр итә.
«Һабан байрамы» крайҙа 19-сы тапҡыр үтә.
Һабантуйҙа көрәш, арҡан тартыу, гер күтәреү, көйәнтә менән күнәкләп һыу ташыу, тоҡтар кейеп йүгереү, бағанаға менеү, эстафеталар кеүек традицион милли спорт уйындары үтәсәк. Еңеүселәрҙе бүләктәр көтә.
Байрам программаһында милли бейеүҙәр, татар һәм башҡорт йырҙарын башҡарыу ҙа планлаштырылған.
Әйткәндәй, был крайҙа яҡынса 17 мең татар һәм башҡорт йәшәй.


text:
Өфөлә 45 ҡатын-ҡыҙға «Әсәлек даны» миҙалы тапшырылдыФото: Олег Яровиков
Өфөлә 45 ҡатын-ҡыҙға «Әсәлек даны» миҙалы тапшырылды
Өфөлә 45 ҡатын-ҡыҙға «Әсәлек даны» миҙалы тапшырылдыФото: Олег Яровиков
ӨФӨ, 2016 йыл, 26 май. /«Башинформ» мәғлүмәт агентлығы, Гөлфиә Акулова/.
26 майҙа Өфөлә Хөкүмәт йортонда күп балаларҙы бүләкләү тантанаһы булды. Башҡортостан Хөкүмәте вице-премьеры Салауат Сәғитов 45 гүзәл затҡа «Әсәлек даны» миҙалын һәм аҡсалата премия тапшырҙы.
Республикала биш һәм унан күберәк бала тәрбиәләгән ҡатындарҙы бүләкләү традицияһы 1998 йылда булдырыла. «Әсәлек даны» миҙалына сәләмәт тормош алып барған, балалар тәрбиәләүҙә өлгө булып торған күп балалы әсәләр тәҡдим ителә. Бөгөн Башҡортостанда ете меңдән ашыу ҡатын-ҡыҙ ошо маҡтау билдәһе менән бүләкләнгән.
Республиканың 20 ҡала һәм райондарынан килгән 45 әсә араһында хужабикәләр, уҡытыусылар, почтальондар, мәҙәниәт хеҙмәткәрҙәре, ауыл эшсәндәре, шәхси эшҡыуарҙар бар. Мәҫәлән, Өфө районында йәшәгән Ирина Викулова үҙенең төп бурысы — әсә булыу һәм балалар тәрбиәләүҙән тыш, күсмә байрамдар ойоштороу менән шөғөлләнә. Ғаиләлә өс малай һәм ике ҡыҙ үҫә, өлкәне — студент, ҡалғандары — мәктәп уҡыусылары, иң бәләкәйенә өс йәш.
«Биш бала менән нисек барыһына ла өлгөрөп була икәнлеге хаҡында бер ҡасан да уйланмайым. Беҙ «бында һәм хәҙер» режимында йәшәйбеҙ. Һәр бала — айырым донъя, тормоштағы кеүек улар менән дә төрлө хәлдәр, шатлыҡ-ҡыуаныстар була. Мөхәббәт кенә бихисап эштәр, проблемалар, көндәлек хәстәрҙәрҙе еңеп сығырға ярҙам итә. Һөйөп-һөйөлөп үҫкәнһең, уны башҡалар менән дә уртаҡлашаһың икән, барыһы ла еңел хәл ителә», — тип һөйләне күп балалы әсә.
«Һеҙ «Әсәлек даны» миҙалына лайыҡ, был награда — тормошта иң ҡәҙерлеһе балалар икәнлеген таныу ул. Уларҙың кем булып үҫеүе тап һеҙҙән тора, һөйөклө ҡатын-ҡыҙҙар. Һеҙгә балаларығыҙҙың изгелеген күреп йәшәүегеҙҙе теләйем», — тине Салауат Сәғитов, наградаларҙы тапшырып.


text:
Владимир Путин Ҡораллы Көстәргә көҙгө саҡырылыш башланыуын иғлан итте Фото: Олег Яровиков
Владимир Путин Ҡораллы Көстәргә көҙгө саҡырылыш башланыуын иғлан итте
Владимир Путин Ҡораллы Көстәргә көҙгө саҡырылыш башланыуын иғлан итте Фото: Олег Яровиков
ӨФӨ, 2016 йыл, 30 сентябрь. /«Башинформ» мәғлүмәт агентлығы, Ғәлиә Нәбиева/.
Рәсәйҙә илдең Ҡораллы Көстәренә көҙгө саҡырылыш башлана. Дәүләт башлығы Владимир Путин «2016 йылдың октябрь-декабрендә Рәсәй Федерацияһы граждандарын хәрби хеҙмәткә саҡырыу һәм саҡырыу буйынса хәрби хеҙмәт үтеүселәрҙе хәрби хеҙмәттән бушатыу тураһында»ғы Указға ҡул ҡуйҙы.
Документҡа ярашлы, 1 октябрҙән 31 декабргә тиклем 18-27 йәшлек егеттәр хәрби хеҙмәткә саҡырылырға тейеш. Быйыл әрмегә 152 мең кеше оҙатыла.
Президент Рәсәй Хөкүмәтенә, ил субъекттарының башҡарма власть органдарына һәм саҡырылыш комиссияларына Рәсәй граждандарын хәрби хеҙмәткә саҡырыуға бәйле сараларҙы үтәүҙе тәьмин итергә ҡушты.


text:
Өфөгә Армен Джигарханян театры киләсәк
Өфөлә Армен Джигарханян етәкселегендә Мәскәү драма театры гастролдәре үтәсәк. Турҙы ойоштороусы Инсаф Хәмитов хәбәр итеүенсә, коллектив Башҡортостан баш ҡалаһына өс спектакль тәҡдим итәсәк.
20 апрелдә Өфө тамашасыһы румын драматургы Михай Себастиандың «Исемһеҙ йондоҙ» пьесаһы буйынса ҡуйылған «Мона» спектаклен ҡараясаҡ. 21 һәм 22 апрелдә театр Эдвард Радзинский буйынса «Нерон һәм Сенека осоро театры»н тәҡдим итәсәк. Сенека ролен спектаклдә театрҙың художество етәксеһе һәм данлыҡлы актер Армен Джигарханян үҙе уйнаясаҡ. 23 апрелдә театр Бернард Шоуҙың «Пигмалион»ын күрһәтергә планлаштыра. Гастролдәр «Нефтсе» мәҙәниәт һарайында үтәсәк.


text:
Башҡортостанда бөтә Рәсәй мәктәп уҡыусылары олимпиадаһының төбәк этабы тамамлана
Башҡортостанда бөтә Рәсәй мәктәп уҡыусылары олимпиадаһының төбәк этабы тамамлана. Унда республика дөйөм белем биреү мәктәптәренең 9-11 кластарынан 2800-ҙән ашыу уҡыусы ҡатнаша. Был турала «Башинформ» агентлығына БР Мәғариф министрлығынан хәбәр иттеләр. Шуны ла билдәләргә кәрәк, ҡатнашыусылар иҫәбе уҙған йыл менән сағыштырғанда күпкә артҡан. 2010 йылда белем һәм һәләттәрен төбәк этабында 2328 уҡыусы күрһәткән.
Олимпиадалар 21 предмет буйынса үткәрелә. Тәүге һынауҙар өс дисциплина – физика, технология һәм немец теле буйынса 13 ғинуарҙа башланды. Төбәк этабы 5 февралдә астрономия, әҙәбиәт, физкультура, иҡтисад буйынса олимпиадалар менән тамамланасаҡ.
Яҙғыһын иң лайыҡлылар Башҡортостан исеменән бөтә Рәсәй мәктәп уҡыусылары олимпиадаһының йомғаҡлау этабында сығыш яһаясаҡ.


text:
Республикалағы 70 ауыл хужалығы предприятиеһының һәр береһе мелиорацияға 3,5 миллион һум аласаҡ
Башҡортостанда дөйөм һәм индивидуаль ҡулланылыштағы мелиоратив системаларҙы үҫтереү буйынса айырым маҡсатлы тармаҡ программаһы раҫланды. Ул Рәсәй Ауыл хужалығы министрлығында күрһәтелгән. Программа 2014 йылға тиклем иҫәпләнгән һәм быйыл ғәмәлгә индереләсәк, тип хәбәр иттеләр аграр ведомствоның матуғат хеҙмәтендә.
Уға ярашлы һуғарыу системаларын һәм айырым урынлашҡан гидротехник ҡоролмаларҙы төҙөүгә, реконструкциялауға һәм техник яҡтан ҡайтанан йыһазландырыуға субсидиялар бүленәсәк. Хужалыҡтарға мелиорацияға сығымдарҙың 50 проценты ҡайтарылып биреләсәк.
Дәүләт ярҙамы сараларынан 27 райондың башлыса йәшелсә, картуф, мал аҙығы етештереү менән шөғөлләнгән 70 ауыл хужалығы предприятиеһы һәм крәҫтиән-фермер хужалығы файҙалана аласаҡ.
Республика ҡаҙнаһынан был маҡсатҡа 122,5 млн һум бүлеү ҡаралған. Федераль бюджеттан да ошо самаһы сумма күсереләсәк. Республика буйынса дөйөм алғанда программала ҡатнашыусы бер хужалыҡҡа 3,5 миллион һум бүленәсәк.
Бынан тыш, Башҡортостанда 2012 йылда һыу үткәреүгә сығымдарҙың бер өлөшөн ҡаплау өсөн тағы 5 млн һум бүлеү планлаштырыла.


text:
Бөтә донъя башҡорттары ҡоролтайы башҡорттар араһында эшҡыуарлыҡты үҫтереүгә булышлыҡ итә
Бөтә донъя башҡорттары ҡоролтайы башҡарма комитетының Иҡтисад, эшҡыуарлыҡ һәм ер сәйәсәте буйынса комиссияһының Мәсетле районында үткән күсмә ултырышы Башҡортостандың төньяҡ-көнсығыш райондарында эшҡыуарлыҡты үҫтереүгә арналды. Унда республиканың төньяҡ-көнсығыш райондарындағы хакимиәт, бизнес-берләшмә вәкилдәре ҡатнашты. Ултырышты комиссия рәйесе Иршат Аҫылғужин алып барҙы.
Башҡорттар араһында эшҡыуарлыҡты үҫтереү Бөтә донъя башҡорттары ҡоролтайы эшмәкәрлегендәге өҫтөнлөктәр иҫәбенә инә, тип билдәләне Иршат Аҫылғужин. Бөтә донъя башҡорттары ҡоролтайы башҡарма комитетының 2010 йыл аҙағында ойошторолған “Бизнес-үҙәге” башҡорттарҙы эшҡыуарлыҡ эшмәкәрлегенә әүҙем йәлеп итергә, уларға мәғлүмәти-методик ярҙам күрһәтергә, Рәсәй Федерацияһының төрлө төбәктәрендәге, алыҫ һәм яҡын сит илдәрҙәге бизнесмендарҙың үҙ-ара эш итеүен көсәйтергә тейеш.
Ултырышта ҡатнашыусыларға Мәсетле районында эшҡыуарлыҡты үҫтереү тураһындағы фильм күрһәтелде. Әле районда 722 бәләкәй эшҡыуарлыҡ субъекты теркәлгән. Был башҡа райондарҙағы ошондай уҡ күрһәткестән күпкә юғарыраҡ. Былтыр бөтә милек формаһындағы предприятиелар тарафынан 30 миллион һум самаһы аҡса үҙләштерелгән, 168 яңы эш урыны булдырылған. 34 бәләкәй бизнес субъекты эшен үҫтереү өсөн 100 мең һум күләмендә субсидия алған. Туғыҙ эшҡыуарға бәләкәй эшҡыуарлыҡҡа ярҙам күрһәтеүҙең республика программаһы сиктәрендә 3 миллион 300 мең һумдан ашыу субсидия бүленгән.
Бәләкәй бизнесты үҫтереүҙең төрлө өлкәләрен тикшереп, ултырышта ҡатнашыусылар был эште тотҡарлаусы ҡайһы бер проблемаларҙы билдәләне. Ундайҙарға норматив-хоҡуҡ базаһының етешһеҙлектәре, административ ҡаршылыҡтарҙың булыуы, биналар етмәү һәм юғары аренда түләүе, эшҡыуарҙарға консультация ярҙамы күрһәтеү һәм уҡытыу механизмдарының етмәүе инә. Сәнәғәт етештереүе, инновацион өлкә, төҙөлөш, торлаҡ-коммуналь өлкә, халыҡ художество кәсептәре һәм һөнәрҙәре, эске туризм төньяҡ-көнсығышта бәләкәй һәм урта эшҡыуарлыҡты үҫтереүҙең перспективалы йүнәлештәре тип билдәләнде.
Ултырыш йомғаҡтары буйынса ҡабул ителгән резолюцияла фекер алышыу барышында әйтелгән тәҡдимдәр сағылыш тапты. Атап әйткәндә, бәләкәй һәм урта эшҡыуарлыҡҡа дәүләт ярҙамын бүлгәндә республика райондары һәм ҡалаларының социаль-иҡтисади үҫеш кимәлен иҫәпкә алыу; яңы эш башлаған эшҡыуарҙарға һалымдар күләмен кәметеү; ер пайҙарын рәсмиләштереүҙе аҙағына еткереү һәм ер участкаларын межалауға республика бюджетынан айырым маҡсатлы средстволар бүлеү; Башҡортостан Республикаһының төньяҡ-көнсығыш зонаһын артабан үҫтереү буйынса комплекслы дәүләт программаһын ҡабул итеү зарурлығы билдәләнде.


text:
Балаларҙың йәйге ялына ярты миллиард һум аҡса йүнәлтелә
Республикаға страховкаланған граждандарҙың балаларын сәләмәтләндереүгә бүленгән средстволар күләме йылдан-йыл арта. Әгәр былтыр РФ Социаль страховкалау фондының БР буйынса төбәк бүлексәһе тарафынан 520 миллион һум аҡса тотонолһа, 2009 йылға иһә был маҡсаттарға 579,2 миллион һум бүленде, был былтырғы сығымдарҙан 11,4 процентҡа күберәк.
Мәктәп йәшендәге балалар һанының кәмей барыуы фонында сәләмәтләндерелгән балалар һаны йылдан-йыл арта бара. Быйыл 169 мең самаһы баланың һаулығын нығытыу планлаштырыла, шуларҙан йыл әйләнәһенә эшләгән балалар шифаханаларында һәм санатор-сәләмәтләндереү лагерҙарында, шулай уҡ ҡаланан ситтәге стационар балалар сәләмәтләндереү лагерҙарында — 61,6 меңгә яҡын бала, көндөҙгө лагерҙарҙа 107 меңдән ашыу бала ял итәсәк.


text:
Өфөлә Волга буйы федераль округының Урындағы үҙидараны үҫтереү буйынса советы ултырышы үтәсәк
Шаршамбы, 19 сентябрҙә, Өфөлә Урындағы үҙидараны үҫтереү буйынса округ консультатив советының тәүге ултырышы үтә. Унда ҡатнашыусылар Рәсәй Президентының сәйәси системаны яңыртыу буйынса күрһәтмәләрен тормошҡа ашырыу сиктәрендә округ төбәктәрендә урындағы үҙидараны үҫтереү мәсьәләләрен тикшерәсәк.
Башҡортостан исеменән БР Дәүләт Йыйылышының Урындағы үҙидара һәм йәмәғәт берекмәләре буйынса комитеты рәйесе Рөстәм Күзбәков, Октябрьский ҡалаһы хакимиәте башлығы, «БР Муниципаль берәмектәр советы» ассоциацияһы идараһы рәйесе Сергей Молчанов, Стәрлетамаҡ хакимиәте башлығы Алексей Изотов, Өфө ҡала Советы рәйесе Евгений Семивеличенко сығыш яһай.
Волга буйы федераль округының Урындағы үҙидараны үҫтереү буйынса советы 2012 йылдың июлендә булдырылды. Уның составына муниципалитет вәкилдәре, ҙур ҡала хакимиәттәре һәм административ үҙәктәр башлыҡтары, төбәк һәм төбәк-ара ассоциация һәм йәмәғәт структуралары етәкселәре, Федераль Йыйылыш вәкилдәре һәм эксперттар инде. Төбәк башлығы вазифаһына кандидаттарҙы яҡлауҙа депутаттарҙың ҡатнашлығы буйынса дәүләт власы органдары өсөн тәҡдимдәр әҙерләү, кадрҙар резервын формалаштырыу, төбәк һәм муниципаль власть органдары араһында вәкәләттәрҙе бүлеү Совет бурыстарына инә.


text:
Рәсәй Хөкүмәте рәйесе Дмитрий Медведевтың Башҡортостан Президенты Рөстәм Хәмитов менән осрашыуы үтте
Мәскәүҙә Рәсәй Хөкүмәте рәйесе Дмитрий Медведевтың Башҡортостан Президенты Рөстәм Хәмитов менән ике яҡлы осрашыуы үтте.
Осрашыуҙа инвестициялар йәлеп итеү, республиканың социаль-иҡтисади өлкәһен үҫтереү мәсьәләләре тикшерелде. Атап әйткәндә, һүҙ Өфөлә Паралимпия үҙәген төҙөү һәм 2015 йылда Шанхай хеҙмәттәшлек ойошмаһы ағзалары булған дәүләт башлыҡтары Советы ултырышын һәм БРИКС дәүләттәре һәм хөкүмәттәре башлыҡтарының осрашыуын үткәреү хаҡында барҙы, тип хәбәр иттеләр республика башлығының матбуғат хеҙмәтенән.


text:
18 майҙа «Салауат Юлаев» үҙенең «алтын» триумфын билдәләйәсәк
18 майҙа «Өфө-Арена»ла 2010-2011 миҙгелдә Гагарин Кубогына эйә булған «Салауат Юлаев» командаһын Рәсәй асыҡ чемпионатының алтын миҙалдары менән бүләкләү тантанаһы үтәсәк. Был хаҡта хоккей клубының матбуғат хеҙмәте хәбәр итә.
Кисәнең программаһында: алтын миҙалдар тапшырыу, миҙгелдәге иң яҡшы уйынсыларҙы наградлау, популяр эстрада йырсыларының сығышы. Тантана 18 сәғәт 30 минутта башлана. «Өфө-Арена»ла байрам саралары 21 сәғәткә тиклем дауам итәсәк, бынан һуң команда яулаған Гагарин Кубогы менән Ленин майҙанына юлланасаҡ, унда 19 сәғәттә концерт программаһы башланырға тейеш. Тантана 23 сәғәт 30 минутта байрам салюты менән тамамланасаҡ.
«Өфө-Арена»ға бүләкләү тантанаһына билеттар аренаның үҙенең кассаларына 6 майҙан һатыуға сығарылды.


text:
Башҡортостанда Дәүләт Думаһына депутатлыҡҡа кандидаттар эфир ваҡытын бүлдеФото: автор фотоһы | Видео: Мирон Доровских
Башҡортостанда Дәүләт Думаһына депутатлыҡҡа кандидаттар эфир ваҡытын бүлде
Башҡортостанда Дәүләт Думаһына депутатлыҡҡа кандидаттар эфир ваҡытын бүлдеФото: автор фотоһы
ӨФӨ, 2016 йыл, 17 август. /«Башинформ» мәғлүмәт агентлығы, Арина Рәхимҡолова/.
Башҡортостан Үҙәк һайлау комиссияһында Дәүләт Думаһы депутаттарын һайлауҙа агитация үткәреү өсөн төбәк киң мәғлүмәт сараларында эфир ваҡытын бүлеү буйынса йәрәбә үткәрелде. Сәйәси партиялар һәм теркәлгән кандидаттар араһында майҙансыҡтар бүленде.
«Башҡортостан юлдаш телевидениеһы», «Рәсәй», «Рәсәй 24» телеканалдары, «Юлдаш», «Спутник ФМ», «Рәсәй радиоһы», «Вести ФМ», «Маяк» радиоканалдары түләүһеҙ эфир ваҡыты бирҙе.
«Йәрәбә бөтә кандидаттарға һәм сәйәси партияларға киң мәғлүмәт сараларында агитация алып барыу өсөн бер тигеҙ мөмкинлек бирә. Минеңсә, Үҙәк һайлау комиссияһы процесты юғары кимәлдә ойошторған, процедура асыҡтан-асыҡ үтте. Үҙемә эләккән номерҙар менән ҡәнәғәтмен, сөнки был — бәхетле һандар», — тине «Берҙәм Рәсәй» вәкиле Зариф Байғусҡаров.
Белорет округы буйынса «Рәсәй коммунистары» партияһынан кандидат Хәсән Иҙиәтуллин бүленгән ваҡыт менән ҡәнәғәт булмауын белдерҙе. Көнөнә бер минутлыҡ ҡына эфир ваҡыты бирелә. Кандидат фекеренсә, ошо ҡыҫҡа ваҡыт эсендә һайлаусы менән бәйләнеш булдырыу мөмкин түгел.
«Минеңсә, йәрәбә уңышлы, закон буйынса ойошторолдо. Кандидаттарҙың хоҡуҡтары билдәләнде, теле- һәм радиокомпанияларҙың вәкилдәре ҡағиҙәләрҙе ентекле аңлатты. Беҙгә етенсе һан эләкте. Партия лидеры әйтеүенсә, Библия һаны, шуға күрә беҙ еңеүгә барабыҙ», — тине Белорет округы буйынса ЛДПР партияһынан кандидат Иван Сухарев.


text:
Ҡоролоҡ арҡаһында Башҡортостанда ғәҙәттән тыш хәл иғлан ителгән
Был турала хөкүмәт премьер-министры Раил Сарбаев әйтеүенсә, ғәҙәти йылдарҙа һәр гектарҙан уртаса 15-20 центнер бесән алынһа, быйыл был һан 5 центнерҙан артмай.
Раил Сарбаев ҡартайған малдарҙы, ә улар сама менән 11 мең баш иҫәпләнә, быйыл ит комбинаттарына оҙатып, яҙғылығын йәш продуктив һыйырҙар алынасағын да белдерә.
Икмәкә килгәндә, республика йыл һайын ике йыллыҡ запасты үҙендә ҡалдыра. Башҡортостан халҡына йылына сама менән 300 мең тонна иген етә, ә әле запаста 650 мең тонна иген бар. Йәғни аслыҡ хәүефе лә, хаҡтар артыу ҙа янамай тине Раил Сарбаев.
Ҡоро йәйҙән бал ҡорттары ла яфалана. Эҫе көндәр фәҡәт тәбиғи үҫемлектәрҙән бал йыйған солоҡ ҡорттары өсөн айырыуса ауыр. Башҡортостанда солоҡсолоҡ Бөрйәндә, Шүлгәнташ ҡурсаулығында ғына бар.
Быйыл унда бал ҡорттары бал йыя алмаған. Һуңғы ваҡытта йүкә сәскә атып, солоҡ ҡорттары бер ни тиклем бал йыя алған. Был запас уларға иҫән-һау ҡышларға етергә тейеш.


text:
Элла Курильская «Башҡортостан» ДТРК-һы директорының мәғлүмәт тапшырыуҙары буйынса урынбаҫары итеп тәғәйенләнде Фото: «Башинформ» мәғлүмәт агентлығы
Элла Курильская «Башҡортостан» ДТРК-һы директорының мәғлүмәт тапшырыуҙары буйынса урынбаҫары итеп тәғәйенләнде
Элла Курильская «Башҡортостан» ДТРК-һы директорының мәғлүмәт тапшырыуҙары буйынса урынбаҫары итеп тәғәйенләнде Фото: «Башинформ» мәғлүмәт агентлығы
ӨФӨ, 2016 йыл, 4 август. /«Башинформ» мәғлүмәт агентлығы, Ольга Мортазина/.
Элла Курильская «Башҡортостан» ДТРК-һы директорының мәғлүмәт тапшырыуҙары буйынса урынбаҫары итеп тәғәйенләнде. Топ-менеджер аңлатыуынса, федераль телерадиокомпания, радио һәм телевидениеның мәғлүмәт хеҙмәттәрен берләштереп, эште яҡшырта. «Был, бер яҡтан, мультимедиялы каналдар булдырыу сәйәсәтенең дауамы, икенсенән, берҙәм мәғлүмәт контенты булдырыу», — тине Элла Курильская.
Радиожурналист һәм телевидение алып барыусыһы Элла Курильская танылған режиссер Рифҡәт Исрафилов һәм иҡтисадсы Вера Исрафилова ғаиләһендә тыуған. 1992 йылда Луначарский исемендәге дәүләт театр сәнғәте институтын тамамлаған. Ун йылдан ашыу Өфө театрҙарында һәм Рәсәй Театр эшмәкәрҙәре союзының республика бүлексәһендә эшләгән. 2002 йылда «Спутник FM» радиоһында эшләй башлай. Ун йылдан Бөтә Рәсәй дәүләт телерадиокомпанияһы холдингының «Вести ФМ Уфа» федераль станцияһының төбәк тапшырыуҙарын етәкләй.
Элла Курильская — «Иң яҡшы алып барыусы» номинацияһында «Радиомания» милли премияһы лауреаты. «Рәсәй 24 Башҡортостан» телеканалында «Вести-Здоровье», «Новости экономики», «Интервью» тапшырыуҙары авторы һәм алып барыусыһы.


text:
Башҡортостан милиционерҙары Кавказға юлланды
Кинологтар, йәмәғәт именлеге милицияһы һәм махсус тәғәйенләнештәге милиция отряды хеҙмәткәрҙәре Төньяҡ Кавказға командировкаға юлланды. 170 кеше ярты йыл элек Чечен Республикаһына киткән үҙҙәренең хеҙмәттәштәрен алмаштырасаҡ. Башҡортостан милиционерҙары Чечняның Ножай-Юрт һәм Урус-Мартан райондарындағы блог-постарҙа хеҙмәт итә. Республикаға террорсылар һәм боевиктарҙы индермәү — уларҙың төп бурысы. БР буйынса Эске эштәр министрлығының матбуғат хеҙмәтенән хәбәр итеүҙәренсә, командировкаға киткәндәрҙең барыһы ла полигонда һәм ялан шарттарында күнекмәләр үткән. Тәғәйенләнгән урынға милиционерҙар автобустарҙа барасаҡ, уларға бер мең ярым километр юл үтергә тура киләсәк. Колоннаны ҡоралландырыу һәм махсус техник средстволар менән тәьмин итеү төркөмө оҙатып бара.


text:
Республикала властың конкуренцияны үҫтереүгә ярҙам буйынса вәкәләтле органы билдәләнде
ӨФӨ, 2015 йыл, 6 октябрь. /«Башинформ» мәғлүмәт агентлығы, Артур Басиров/.
Башҡортостан Башлығы Рөстәм Хәмитов республика Иҡтисади үҫеш министрлығын башҡарма властың конкуренцияны үҫтереүгә ярҙам мәсьәләләре буйынса вәкәләтле органы итеп билдәләү тураһындағы бойороҡҡа ҡул ҡуйҙы. Ведомствоның сайтында хәбәр ителеүенсә, был Рәсәй төбәктәрендә Конкуренцияны үҫтереү стандартын индереү буйынса сараларҙы ғәмәлгә ашырыуға булышлыҡ итә.
Стандартҡа, Башҡортостандың Иҡтисади үҫеш министрлығы талаптарына ярашлы, республика министрлыҡтары, дәүләт комитеттары һәм ведомстволары ҡатнашлығында өҫтөнлөклө һәм социаль әһәмиәтле төбәк баҙарҙары исемлеген билдәләү, тейешле саралар планын эшләү буйынса эш ойоштороласаҡ.
Стандартты индереү һөҙөмтәһендә төбәктә эшҡыуарлыҡты үҫтереү һәм бизнесты алып барыу өсөн шарттар яҡшырырға тейеш.


text:
«Каруанһарай» сауҙа-эш комплексында хәйриә акцияһы үтте
Өфөнөң «Каруанһарай» сауҙа-эш комплексында «Раштыуа йәрминкәһе» хәйриә проекты үтте. Ул «Вся Уфа» телекомпанияһы, «Ufa1.ru» интернет-порталы һәм «Каруанһарай» сауҙа-эш комплексы менән ойошторолдо. Сарала Башҡортостан баш ҡалаһының билдәле кешеләре үҙ ҡулдары менән эшләгән әйберҙәр йәки уларҙың профессиональ атрибуттары һатыуға тәҡдим ителде, тип хәбәр иттеләр «Аркада» идара итеү компанияһының маркетинг һәм реклама бүлегенән.
Мәҫәлән, йәрминкәлә Максим Чудовтың саңғыһы, Айгөл Шакированың көмөш алҡалары, Айҙар Ғалимовтың ҡатыны бешергән бәлеш, Александр Семактың сәкәне, Елена Лоҡманованың модалы кепкаһы һәм башҡа күп нәмәләр тәҡдим ителде. Әлеге акция ҡала халҡында һәм ҡунаҡтарында ҙур ҡыҙыҡһыныу уятты. Йәрминкәлә эшләнгән барлыҡ аҡсалар республиканың Иглин районындағы Охлебинин ауылында урынлашҡан балалар приютына йүнәлтелде.


text:
Республика Президенты: «Предприятиеларҙы һатырлыҡ ул тиклем аҡсаға мохтаж түгелбеҙ»
Башҡортостан Президенты Рөстәм Хәмитов республика милкендә булған ҙур предприятиеларҙы һатыуға кире ҡарашта. Уның һүҙҙәренсә, улар төбәктә ни бары өсәү ҡалған — «Сода» асыҡ акционерҙар йәмғиәте, «Өфө» халыҡ-ара аэропорты һәм «Башспирт» берләшмәһе.
— Инвесторҙар ҙур предприятиелар менән, әлбиттә, ҡыҙыҡһына. Әммә уларҙы һатырлыҡ беҙ ул тиклем аҡсаға мохтаж түгел. Был предприятиеларҙың уңышлы эшләүен, керем биреүен күрәбеҙ, — тине Рөстәм Хәмитов, «Вести – Башкортостан. События недели» тапшырыуында республика халҡының һорауҙарына яуап биреп.
Рөстәм Хәмитов билдәләүенсә, «шәхси ҡулға тапшырылған предприятиелар яҡшыраҡ эшләй, тигән фекер йөрөй. Эйе, бер ни тиклем был дөрөҫ тә. Әммә шул уҡ ваҡытта оптималләштереү процестары арҡаһында кешеләрҙең йыш ҡына урамда ҡалыуын аңлайбыҙ һәм беҙгә бындай оптималләштереү эҙемтәләрен хәл итеү ауырға төшә».
— Шуға күрә алдағы ваҡытта дәүләт пакеттарын һатырға уйламайбыҙ. Икенсе яҡтан, был предприятиелар өсөн яҡшы хаҡ билдәләнһә, уларҙы тулыһынса түгел, ә бер өлөшөн һатыу хаҡында уйлаясаҡбыҙ. Сөнки Шанхай хеҙмәттәшлек ойошмаһы һәм БРИКС илдәренең саммиттарын үткәреү сиктәрендә беҙгә лә төҙөлөш эштәрен алып барырға кәрәк. Әммә яҡын арала бындай варианттар ҡаралмаясаҡ, — тип билдәләне Башҡортостан Президенты.


text:
Төбәктә участка һайлау комиссияларын формалаштырыу мартта тамамланасаҡ
Башҡортостанда һайлау комиссиялары составына кандидаттарҙың документтарын теркәү буйынса әүҙем эш алып барыла. БР Үҙәк һайлау комиссияһы рәйесе Хәйҙәр Вәлиев территориаль һайлау комиссиялары етәкселәренә участка һайлау комиссияларын һәм уларҙың резервтарын формалаштырыу буйынса хәлгә анализ яһау үтенсе менән мөрәжәғәт итте.
БР Үҙәк һайлау комиссияһы рәйесендә үткән оператив кәңәшмәлә Өфө ҡалаһы һәм районының территориаль һайлау комиссиялары рәйестәре сығыш яһаны. Сара биш йылға участка һайлау комиссияларын һәм уларҙың резервтарын фомалаштырыу мәсьәләләренә арналды.
Бөгөнгө көндә сәйәси партияларҙың төбәк бүлексәләренән, йәмәғәт ойошмаларынан, урындағы үҙидараның вәкәләтле органдарынан, һайлаусылар йыйылыштарынан участка комиссиялары составына кандидатуралар буйынса тәҡдимдәр ҡабул итеү дауам итә. Участка һайлау комиссияларын формалаштырыу буйынса эш мартта тамамланасаҡ, тип хәбәр иттеләр БР Үҙәк һайлау комиссияһынан.


text:
Республикала 23 мышы, 35 ҡабан һәм 3 ҡоралай браконьерҙар ҡорбаны булған
2013 йыл башынан алып Башҡортостанда законһыҙ рәүештә 23 мышы, 35 ҡабан һәм 3 ҡоралай атып алынған. Был ваҡыт эсендә республикала һунарсылыҡ ҡағиҙәләрен боҙоу буйынса йәмғеһе 132 осраҡ асыҡланған. Был хаҡта 26 мартта «Башинформ» агентлығында үткән матбуғат конференцияһында БР Тәбиғәттән файҙаланыу һәм экология министрлығының Йәнлектәр донъяһын һаҡлау буйынса идаралығының дәүләт контроле бүлеге начальнигы Глеб Егоров хәбәр итте.
— Хоҡуҡ һаҡлау органдарына һунарсылыҡ ҡағиҙәләрен боҙоуҙа ғәйепләнгән 41 һунарсыға ҡарата материалдар йүнәлтелде. Нигеҙҙә, һүҙ законһыҙ рәүештә тояҡлы хайуандарға һунар итеү хаҡында бара, — тип хәбәр итте журналистарға Глеб Егоров.
Шул уҡ ваҡытта Башҡортостанда 37500-ҙән ашыу кеше федераль өлгөләге һунарсы билеттары алған. Улар республика халҡының 0,8-0,9 процентын тәшкил итә. Һунарсыларҙың күпселеге ҙур ҡалаларҙа йәшәй.
— Башҡортостанда һунарсылыҡ менән шөғөлләнгән кешеләр күп түгел. Шуға күрә һунарсылыҡ биләмәләренә әлегә ҙур ауырлыҡ төшмәй, — тип билдәләне Йәнлектәр донъяһын һаҡлау буйынса идаралыҡтың дәүләт контроле бүлеге начальнигы төбәктә һунарсылыҡ һәм балыҡсылыҡ хужалыҡтарын артабан үҫтереү буйынса матбуғат конференцияһында.


text:
Өфөлә Фәриҙә Ҡудашеваға мемориаль таҡтаташ асыла
ӨФӨ, 2015 йыл, 3 декабрь. /«Башинформ» мәғлүмәт агентлығы, Ләйлә Аралбаева/.
14 декабрҙә көндөҙгө сәғәт 12-лә мәшһүр йырсы Фәриҙә Ҡудашеваға таҡтаташ асыла. Ул Октябрь революцияһы урамындағы 9-сы йортҡа ҡуйылған. Артистка оҙаҡ йылдар шунда йәшәгән. Иҫегеҙгә төшөрәбеҙ, октябрҙә Башҡорт дәүләт филармонияһы мемориаль таҡтаташ ҡуйыу өсөн аҡса йыйыу тураһында иғлан иткәйне.
Был көндә, 14 декабрҙә, РСФСР-ҙың атҡаҙанған, Башҡортостандың һәм Татарстандың халыҡ артисы Фәриҙә Ҡудашеваның тыуыуына 95 йыл тулыуға арналған саралар уҙғарыла. Көндөҙгө сәғәт 3-тә Мосолман зыяратында йырсының ҡәберенә сәскәләр һалыу тантанаһы була.
Киске сәғәт 7-лә «Башҡортостан» дәүләт концерт залында күренекле мәҙәниәт эшмәкәре Фәриҙә Ҡудашеваның ижадын һөйөүселәр өсөн «Фәриҙә моңдары — беҙҙең күңелдәрҙә» исемле юбилей кисәһе үтә. Унда Башҡорт дәүләт филармонияһы солистары ҡатнаша. Улар йырсының репертуарындағы йырҙарҙы башҡарасаҡ. Әйткәндәй, дәүләт концерт залында уҙасаҡ концерт тәүҙә 15 декабргә филармонияла планлаштырылғайны, билеттар ғәмәлдә.


text:
Рөстәм Хәмитов Татарстанға яуап сәфәре планлаштыра
Киләһе йыл башында республика делегацияһы Татарстан тәжрибәһен өйрәнеү өсөн Ҡазанға барасаҡ. Был турала журналистарға Башҡортостан Президенты Рөстәм Хәмитов күрше республика менән Хеҙмәттәшлек тураһында килешеүгә ҡул ҡуйғандан һуң әйтте.
— Татарстан беҙгә сәнәғәт комплексын модернизациялау, инновациялар менән әүҙем шөғөлләнеүсе төбәк булараҡ ҡыҙыҡлы. Бында индустриаль һәм технопарктар байтаҡ. Етмәһә, беҙ нефть эшкәртеү комплекстары өсөн бер сеймал менән «туҡланабыҙ» бит, — тине Рөстәм Хәмитов.
Башҡортостан Президенты шулай уҡ мәҙәниәт өлкәһендә үҙ-ара хеҙмәттәшлекте әүҙемләштереү кәрәклеген дә билдәләне. Уның әйтеүенсә, күрше республиканан беҙгә шағирҙар, яҙыусылар, артистар, рәссамдар күберәк килһендәр, ә беҙҙекеләр Татарстанда йышыраҡ булһындар.


text:
Рөстәм Хәмитов «Башнефть» коллективын Нефть һәм газ сәнәғәте хеҙмәткәрҙәре көнө менән ҡотланыФото: Олег Яровиков
Рөстәм Хәмитов «Башнефть» коллективын Нефть һәм газ сәнәғәте хеҙмәткәрҙәре көнө менән ҡотланы
Рөстәм Хәмитов «Башнефть» коллективын Нефть һәм газ сәнәғәте хеҙмәткәрҙәре көнө менән ҡотланыФото: Олег Яровиков
ӨФӨ, 2015 йыл, 7 сентябрь. /«Башинформ» мәғлүмәт агентлығы, Илья Спиридонов/.
4 сентябрҙә Өфөнөң «Башҡортостан» дәүләт концерт залында республика Башлығы Рөстәм Хәмитов «Башнефть» акционерҙар нефть компанияһы асыҡ акционерҙар йәмғиәтенең хеҙмәт коллективын һөнәри байрамдары – Нефть һәм газ сәнәғәте хеҙмәткәрҙәре көнө менән ҡотланы. Төбәк етәксеһе компанияға әүҙем үҫешеүен, алдынғы позицияларҙы нығытыуын теләне һәм тармаҡтың атҡаҙанған хеҙмәткәрҙәренә Башҡортостандың дәүләт наградаларын тапшырҙы.
– Бына 70 йылдан ашыу нефть һәм газ комплексы – Башҡортостан иҡтисадының төп «локомотивы». Күп осраҡта республиканың тормошо уның тотороҡло эшләүенә бәйле, – тине Рөстәм Хәмитов. – Оҙатылған сәнәғәт продукцияһы күләменең яртыһы тиерлек һәм республиканың тупланма бюджетына һалым керемдәренең бишенсе өлөшө тармаҡ предприятиеларына тура килә. Был предприятиелар әүҙем социаль сәйәсәт алып бара, мөһим объекттар төҙөүҙә ҡатнаша, хәйриә эшмәкәрлеге менән шөғөлләнә.
Башҡортостан Башлығы тармаҡ ветерандарының, шул иҫәптән Бөйөк Ватан һуғышы йылдарында эшләүселәрҙең хеҙмәт ҡаҙаныштарын һәм күрһәткән хеҙмәттәрен айырым билдәләне.
– 2015 йыл Башҡортостан, уның халҡы өсөн үтә мөһим булды. Июндә Рәсәй Президенты Владимир Путиндың «Башнефть» компанияһының акциялар пакетын республика милкенә тапшырыу тураһындағы күрһәтмәһе ғүмерҙәрен Башҡортостандың яғыулыҡ-энергетика комплексын үҫтереүгә арнаған меңдәрсә кешеләрҙә ҙур тәьҫир ҡалдырҙы. Республикаға ҡарата тарихи ғәҙеллек тергеҙелде, тип ышаныслы әйтергә була, – тип билдәләне төбәк етәксеһе.
Уның һүҙҙәренсә, был аҙым Башҡортостан иҡтисадын һәм социаль өлкәне нығытыуға булышлыҡ итә. Биш миллиард һум күләмендәге тәүге дивидендтар социаль программаларҙы үтәүгә, бюджет өлкәһендә эшләүселәрҙең эш хаҡын арттырыуға йүнәлтелгән.
– Компания тотороҡло һәм һөҙөмтәле эшләүен дауам итһен, производствоны яңыртһын һәм киңәйтһен, конкуренцияға һәләтле продукция сығарһын һәм шуның менән бергә төбәк бюджетын тулыландырыуға булышһын өсөн республика Хөкүмәте артабан да ҙур көс һаласаҡ.
Сығыштың тулы стенограммаһы һәм бүләкләнеүселәрҙең исемлеге республика Башлығының рәсми сайтында баҫылған.


text:
Фото:
Башҡорт дәүләт педагогия университетында уҡытыусыларға һәм журналистарға дини белем биреү мәсьәләләре тикшерелде
Фото:
М.Аҡмулла исемендәге Башҡорт дәүләт педагогия университетында уның ректоры Раил Әсәҙуллиндың республика баҫмалары мөхәррирҙәре менән осрашыуы үтте. Һүҙ университеттың киң мәғлүмәт саралары менән дини белем биреү өлкәһендә хеҙмәттәшлек итеүе хаҡында барҙы.
Раил Әсәҙуллин билдәләүенсә, юғары уҡыу йорто нигеҙендә эшләп килгән Ислам мәғарифын үҫтереүгә булышлыҡ итеү ғилми-тикшеренеү үҙәге дини экстремизм һәм ислам ҡиммәттәрен дөрөҫ күрһәтмәү мәсьәләләрен хәл итеү буйынса әүҙем эшмәкәрлек алып бара. Үҙәк ислам университеттары һәм мәҙрәсәләр өсөн мөғәллимдәр әҙерләй.
Осрашыуҙа йәнә дин әһелдәренә, шулай уҡ мәктәптәрҙә ислам дине нигеҙҙәрен уҡытҡан педагогтарға белем биреү мәсьәләһе күтәрелде. Дини темаға яҙған журналистар әҙерләү мәсьәләһенә айырым иғтибар бүленде.


text:
Актер һәм каскадер Роберт Йылҡыбаев «Викинг» фильмын тулыһынса ҡарамаған
ӨФӨ, 2017 йыл, 11 ғинуар. /«Башинформ» мәғлүмәт агентлығы, Ләйлә Аралбаева/.
«Викинг» фильмы Рәсәй прокатында касса йыйыуҙары һәм ҡарау буйынса рекордсмен булды. Былтыр 29 декабрҙә башланған прокаттың беренсе аҙнаһында кинопремьера 860 миллион һум йыйҙы. Тарихи драмала төшкән Рәсәй актеры һәм каскадер Робер Йылҡыбаев фильмды һаманғаса ҡарамаған. Яңы йыл байрамдарында Роберт тыуған төйәгенә — Ейәнсура районының Абҙан ауылына ҡайтҡан.
«Беҙ премьера алдынан күрһәтеүҙә сығыш яһаныҡ, икенсе көндө мин ауылға ҡайтып киттем. Шуға күрә әҙер фильмды ҡарамағанмын әле. Миңә илдең төрлө ҡалаларынан туғандарым, дуҫтарым шылтырата һәм премьера менән ҡотлай. Ҡайһы берҙәре кинотеатрҙан фильмды ҡарағас уҡ шылтырата. Барыһы ла тәьҫирләнгән, артабан да уңыштар теләй», — тине Роберт.
Йылҡыбаев кинотаҫма төшөрөлә башланғанға тиклем үк Данила Козловскийҙы, Игорь Петренконы, Владимир Епифанцевты, Максим Сухановты, Александра Бортичты фехтование нигеҙҙәренә һәм хәнйәр менән эш итергә өйрәткән, һуңынан кадрҙа улар менән алышҡан. Башҡорт актеры дүрт роль башҡарған.
Роберт Йылҡыбаев Ейәнсура районының Абҙан ауылында тыуған. З.Исмәғилев исемендәге Өфө дәүләт сәнғәт институтын тамамлаған. Милли йәштәр театрында һәм һәм туған уҡыу йортонда эшләгән. Әле Мәскәүҙә йәшәй. Рәсәй театр сәнғәте университеты аспирантураһын тамамлағас, сәхнә пластикаһы кафедраһында эшкә ҡалған. Роберт Бөтә Рәсәй дәүләт кинематография институтында ла уҡыта.
«Екатерина II», «Викинг», «Трюкач», «Обратная сторона луны-2», «Женщина Казановы», «Пасечник», «Притяжение», «Палач», «Меч-2» һәм башҡа картиналарҙа трюктар һәм фехтование күренештерен ҡуйыуҙа ҡатнашҡан. Рәсәй Каскадерҙар ассоциацияһы ағзаһы.


text:
Өфөлә Башҡорт дәүләт университетының Хоҡуҡ институты үҙенең 65 йыллығын билдәләйФото: Олег Яровиков
Өфөлә Башҡорт дәүләт университетының Хоҡуҡ институты үҙенең 65 йыллығын билдәләй
Өфөлә Башҡорт дәүләт университетының Хоҡуҡ институты үҙенең 65 йыллығын билдәләйФото: Олег Яровиков
ӨФӨ, 2014 йыл, 6 ноябрь. /«Башинформ» мәғлүмәт агентлығы, Ольга Мортазина/.
Өфөлә республикала юридик белем биреүҙең 65 йыллығын билдәләйҙәр. 5 ноябрҙә Конгресс-холда Хоҡуҡ институтының юбилейына арналған тантаналы кисә уҙҙы. Юғары уҡыу йорто ректоры Николай Морозкин Бөтә Союз ситтән тороп уҡыу юридик институтының Өфөлә 1949 йылда асылыуын хәтергә төшөрҙө. 1963-лә – филиал Свердловск юридик институтының факультетына, 1972-лә Башҡорт дәүләт университеты факультетына әйләндерелә. Үҙенең хәҙерге статусына юридик факультет 1999 йылда ғына эйә була.
— Юғары уҡыу йортонда хәҙер өс мең студент уҡый, уларға 22 доктор һәм 63 юридик фәндәр кандидаты белем бирә. Үҙ аспирантураһы һәм докторантураһы бар. Хоҡуҡ институты сығарылыш студенттарының һаны буйынса ғына түгел, ә уларҙың алған белеме, белгестәрҙең талап ителгәнлеге буйынса республикала юридик белем биреү флагманы булып тора, — тине ректор.
— Хоҡуҡ институтын хөрмәт итәбеҙ, уның эшен иғтибар менән күҙәтәбеҙ. Күп кенә юристар үҙ белемдәрен депутатлыҡ өлкәһендә, Дәүләт Йыйылышы – Ҡоролтай аппараты эшендә ғәмәлгә индерҙе. Тик шуны ғына әйтә алам: уларҙың кимәле тормош ҡуйған талаптарға тулыһынса тап килә. Шуға ҡарамаҫтан, ул бер урында ғына тормай, юридик белем биреүҙе модернизациялау мәсьәләләре лә айырым дәүләт әһәмиәтенә эйә була. Квалификациялы юридик кадрҙарҙы әҙерләү хоҡуҡлы дәүләттең өҫтөнлөклө маҡсаттары һәм талаптары менән тулы гармонияла булырға тейеш. Әммә дәүләт тик шул осраҡта ғына хоҡуҡлы була ала, әгәр йәмғиәт үҙе шундай булһа. Шунлыҡтан юридик белем биреү хоҡуҡлы дәүләттең һәм граждандар йәмғиәтенең барлыҡҡа килеүендә мөһим фактор булып сығыш яһай, — тип мөрәжәғәт итте сараға йыйылғандарға БР Дәүләт Йыйылышы Рәйесе Константин Толкачев.
Федерация Советының Фән, мәғариф һәм мәҙәниәт буйынса комитеты рәйесе урынбаҫары Лилиә Ғүмәрова институттың иң яҡшы студентына бер тапҡыр бирелә торған биш мең һумлыҡ премия булдырҙы һәм юғары уҡыу йорто администрацияһын алыусыны билдәләүҙәрен һораны. Башҡортостан Президенты Рөстәм Хәмитовтың башланғысы менән булдырылған проекттар һәм үҙ-ара эш итеү һөҙөмтәһендә, быйыл Хоҡуҡ институты матди базаны нығытыуға федераль бюджеттан 500 миллион һум алды, тип хәбәр итте сенатор.
Ҡотлау менән шулай уҡ юғары уҡыу йортон тамамлаусы – БР Контроль-иҫәп палатаһы рәйесе Салауат Харасов, Дәүләт Думаһының Мәҙәниәт буйынса комитеты рәйесе урынбаҫары Зөһрә Рәхмәтуллина, Рәсәй халыҡтар дуҫлығы университетының халыҡ-ара хоҡуҡ кафедраһы мөдире Аслан Абашидзе сығыш яһанылар.


text:
Республика вуздары конкурентлыҡҡа һәләтле һәм абитуриенттар өсөн өҫтөнлөктәр бар — Башҡортостандың Ректорҙар советы рәйесеФото: Олег Яровиков
Республика вуздары конкурентлыҡҡа һәләтле һәм абитуриенттар өсөн өҫтөнлөктәр бар — Башҡортостандың Ректорҙар советы рәйесе
Республика вуздары конкурентлыҡҡа һәләтле һәм абитуриенттар өсөн өҫтөнлөктәр бар — Башҡортостандың Ректорҙар советы рәйесеФото: Олег Яровиков
ӨФӨ, 2015 йыл, 6 июль. /«Башинформ» мәғлүмәт агентлығы, Эльмира Сабирова/.
Башҡортостан вуздары конкурентлыҡҡа һәләтле һәм абитуриенттар өсөн өҫтөнлөктәр бар. Был хаҡта Башҡортостандың Ректорҙар советы рәйесе, М.Аҡмулла исемендәге Башҡорт дәүләт педагогия университеты ректоры Рәил Әсәҙуллин бөгөн, 6 июлдә, «Башинформ» мәғлүмәт агентлығында үткән матбуғат конференцияһында белдерҙе.
«Башҡортостандағы юғары уҡыу йорттарының потенциалы бик көслө, ҡыҙғанысҡа ҡаршы, университеттарыбыҙға реклама яһай белмәйбеҙ, — тип иҫәпләй Рәил Әсәҙуллин. — Рәсәй вуздарына мониторинг үткәреү йомғаҡтарынан күренеүенсә, республикалағы юғары уҡыу йорттары һәм уларҙың филиалдары тәүгеләр рәтендә».
Башҡортостандың Ректорҙар советы рәйесе төбәктәге һөнәри белем биреү системаһының үҙенсәлекле булыуын билдәләне. Уҡыу йорттарына бер-береһе менән ярышырға кәрәкмәй, уларҙың һәр береһе иҡтисадта үҙ өлөшөн биләй. Аграр университет — йәшел сектор, авиация иһә машиналар эшләү, нефть университеты энергетика комплексы өсөн «яуаплы».
Башҡортостанда яңы мәғариф проекты — Башҡортостан селтәрле университеты булдырыла. Һәр юғары уҡыу йортонда башҡа вуздарҙың студенттары шөғөлләнә ала. Мәҫәлән, Башҡорт дәүләт педагогия университеты студенты Башҡорт дәүләт университетының лабораториялары менән файҙаланыу мөмкинлегенә эйә була һәм киреһенсә. Бынан тыш, студенттар теләһә ниндәй вузда иң яҡшы уҡытыусыларҙың лекцияларын тыңлай ала.
Республика вуздарының тағы бер үҙенсәлеге — дуаль белем биреү системаһын үҫтереү. Программаның асылы шунда: студенттар вузда — теоретик, производствола практик әҙерлек үтә. Сауҙа-сәнәғәт палатаһы, Эш биреүселәр союзы, ҙур сәнәғәт компаниялары менән майҙансыҡтар биреү тураһында килешеүҙәр төҙөлгән.
Башҡортостандағы юғары уҡыу йорттарының матди-техник базаһы көслө, ул даими рәүештә нығытыла һәм яңыртыла. Улар — Мәҙәниәт һарайҙары, спорт ҡоролмалары һәм майҙансыҡтар, ятаҡтар.


text:
Мортаза Рәхимов генерал Лобов менән осрашты
темы: автор:
23 октябрҙә Республика Йортонда Башҡортостан Республикаһы Президенты Мортаза Рәхимов армия генералы, билдәле хәрби начальник Владимир Лобов менән осрашты.
Осрашыуҙа республиканың ижтимағи-сәйәси, иҡтисади һәм социаль үҫеш мәсьәләләре ҡаралды. Мортаза Рәхимов Владимир Лобовҡа Башҡортостанда йәштәрҙе армияла хеҙмәт итеүгә әҙерләү буйынса үткәрелгән эштәр тураһында һөйләне. Шулай уҡ Рәсәй Ҡораллы Көстәрен реформалаштырыу, ҡайтанан техник ҡоралландырыу һәм кадрҙар менән тәьмин итеү мәсьәләләре лә ҡуҙғатылды.
Владимир Лобов республикалағы социаль үҙгәртеп ҡороуҙарҙы ыңғай баһаланы.
— Башҡортостанға килгән һайын мин республиканың яҡшы яҡҡа үҙгәрә барыуын күрәм. Райондарҙа социаль инфраструктураны үҫтереү буйынса ҙур эш башҡарыла. Яңы күперҙәр, юлдар, мәктәптәр, һаулыҡ һаҡлау учреждениелары төҙөлә. Быларҙың барыһы ла халыҡ өсөн эшләнеүе шатландыра, — тине Владимимр Лобов.
***
Владимир Николаевич Лобов 1935 йылда Башҡортостан Республикаһының Борай ауылында тыуған. Хәрби юлды һайлап, ул ябай һалдаттан СССР Ҡораллы Көстәре Генераль штабы начальнигына тиклем үрләй. В.Н. Лобов — тарих фәндәре кандидаты, хәрби фәндәр докторы, профессор, Рәсәй тәбиғи фәндәр академияһының мөхбир ағзаһы, бик күп ғилми хеҙмәттәр авторы.


text:
Юрий Лужков " Башҡортостандың социаль картаһы"на юғары баһа бирҙеФото: Олег Яровиков
Юрий Лужков " Башҡортостандың социаль картаһы"на юғары баһа бирҙе
Юрий Лужков " Башҡортостандың социаль картаһы"на юғары баһа бирҙеФото: Олег Яровиков
Мәскәү мэры Юрий Лужков төбәктәрҙә мәғлүмәт технологияларын үҫтереү буйынса Хөкүмәт комиссияһы ултырышында ҡатнашыу өсөн Өфөгә сәфәре сиктәрендә «Электрон Башҡортостан» күргәҙмәһендә булды һәм “Башҡортостандың социаль картаһы”на юғары баһа бирҙе. Был турала Өфө хакимиәтендәге кәңәшмәлә ҡала башлығы Павел Качкаев хәбәр итте.
Павел Качкаев әйтеүенсә, Мәскәү мэры Өфөлә РФ Хөкүмәте Рәйесе Владимир Путин танышҡан объекттар һәм күргәҙмәләр менән таныша алды. Ҡыҙғанысҡа ҡаршы, ултырышҡа килгән башҡа төбәктәр башлыҡтарының күбеһенең бындай мөмкинлеге булманы.
Өфө объекттарын ҡарап сыҡҡандан һуң Юрий Лужков муниципаль һәм дәүләт идара итеүендә һәм халыҡҡа электрон социаль хеҙмәтләндереүҙәр күрһәтеүҙә мәғлүмәт технологияларын ҡулланыу өлкәһендә республикабыҙҙа тупланған тәжрибәне өйрәнеү өсөн тиҙҙән Өфөгә Мәскәү белгестәре киләсәге хаҡында хәбәр итте.


text:
Кесе Чабес
Кесе Чабес — Рәсәйҙәге йылға. Пермь крайы/ Киров өлкәһе/ Удмурт Республикаһы[1] биләмәләрендә аға. Йылға Весляна йылғаһының уң ярына тамағынан 184 км өҫтәрәк ҡушыла. Йылға оҙонлоғо 16 км.
Һыу реестры мәғлүмәттәре[үҙгәртергә | вики-тексты үҙгәртергә]
Рәсәй дәүләт һыу реестры мәғлүмәте буйынса йылға Кама һыу бассейны округында урынлашҡан, һыу хужалығы участкаһы — Кама йылғаһы башынан Бондюг ауылы янындағы һыу үлсәү посына тиклем. Бәләкәй йылға бассейны (йылға эске бассейны) — Кама ҡушылдыҡтары бассейны, Ағиҙел ҡушылғанға тиклем, йылға бассейны — Кама[2].
Һыу ресурстарының федераль агентлығы тарафынан әҙерләнгән Рәсәй Федерацияһы территорияһын һыу хужалығы буйынса районлау геоинформация системаһы мәғлүмәттәре буйынса[2]:
- Дәүләт һыу реестрында һыу объектының коды — 10010100112111100001518
- Гидрологик өйрәнеү (ГӨ) буйынса коды — 111100151
- Бассейн коды — 10.01.01.001
- ГӨ буйынса томы — 11
- ГӨ буйынса сығарылыш — 1
Иҫкәрмәләр[үҙгәртергә | вики-тексты үҙгәртергә]
- ↑ «Рәсәй гидротехник ҡоролмалар регистры һәм дәүләт һыу кадастры үҙәге».
- ↑ 2,0 2,1 РФ һыу реестры: Кесе Чабес.


text:
Сирияла төрөк истребителе бәреп төшөргән Су-24 пилотына үлгәндән һуң Рәсәй Геройы исеме бирелде
ӨФӨ, 2015 йыл, 25 ноябрь. /«Башинформ» мәғлүмәт агентлығы, Ғәлиә Нәбиева/.
24 ноябрҙә Сирияла төрөк истребителе бәреп төшөргән Су-24 пилотына үлгәндән һуң Рәсәй Геройы исеме бирелде. Ил Президенты «Рәсәй Ҡораллы Көстәренең хәрби хеҙмәткәрҙәрен Рәсәй Федерацияһының дәүләт наградалары менән бүләкләү тураһында»ғы Указға ҡул ҡуйҙы.
«Хәрби бурысын үтәгәндә күрһәткән батырлығы һәм ҡаһарманлығы өсөн подполковник Пешков Олег Анатольевичҡа Рәсәй Федерацияһы Геройы исеме бирелде (үлгәндән һуң). Хәрби бурысын үтәгәндә күрһәткән ҡыйыулығы һәм фиҙаҡәрлеге өсөн капитан Мурахтин Константин Валерьевич һәм матрос Позынич Александр Михайлович (үлгәндән һуң) Ҡаһарманлыҡ ордендары менән бүләкләнде», — тип билдәләнә Указда.
Журналистарҙың Сирияла хәрби самолеттың һәләкәткә осрауына бәйле һорауҙарына яуап биреп, Владимир Путин, «Су-24»-тең икенсе осоусыһы ҡотҡарылған, тине.
«Был — штурман. Операцияла ҡатнашыусыларҙың барыһына ла дәүләт наградалары тапшырыласаҡ. Оборона министрлығы шундай тәҡдим индерҙе. Корабль командиры Рәсәй Федерацияһы Геройы йондоҙо менән бүләкләнәсәк (үлгәндән һуң)», — тип белдерҙе дәүләт башлығы.


text:
Дерматология
Дерматология (грек. δέpua, δepuatός) — «тире һәм λόYoς — клиник медицинаның бер бүлеге; нормаль һәм патологик тиренең структураһын һәм функцияларын, дерматиттар — тире һәм уның өҫтәлмәләре (сәс, тырнаҡтар) ауырыуҙарының этиологияһын һәм патогенезын, диагностикаһын, уларҙы дауалау һәм булдырмай ҡалыу юлдарын өйрәнә; медицинаның тире ауырыуҙарын, уларҙы дауалау һәм иҫкәртеү ысулдарын өйрәнеүсе тармағы[1]; тире төҙөлөшөн, функцияларын, тире ауырыуҙарын һәм уларҙы дауалау, профилактика ысулдарын өйрәнеүсе фән[2].
Дерматология венерология менән берҙәм дисциплина тәшкил итә, инфекциялы патология менән дә тығыҙ бәйләнештә тора. Тиреләге бактериаль, паразитар, вируслы, бәшмәк ауырыуҙарҙы, токсидермияларҙы айырып өйрәнәләр. Дерматоздарға дистрофия, тире ялҡынһыныуҙары, псориаз, лихена, ҡыуыҡлы дерматоз, лимфома һәм тире шеше, генодерматоз, васкулит, коллагенозлар һәм эпидермис өҫтәлмәләре ауырыуҙары һ.б. керә.
Сығанаҡтар[үҙгәртергә | вики-тексты үҙгәртергә]
- Татар энциклопедияһы (тат.)


text:
Өфөлә «Күсемһеҙ милек. Яҙ – 2012» күргәҙмә-йәрминкәһе үтәсәк
Быйыл 22 — 24 мартта Өфөнөң Ҡала мәҙәниәт һарайында XVIII «Күсемһеҙ милек. Яҙ–2012» күргәҙмә-йәрминкәһе үтәсәк. Күсемһеҙ милек операторҙары араһында тәжрибә уртаҡлашыу һәм һөҙөмтәле аралашыу майҙансығы булдырыу сараны ойоштороусыларҙың төп маҡсаты булып тора.
Күргәҙмә эше йола буйынса киң эш программаһы менән оҙатылып барасаҡ, уның сиктәрендә бер нисә түңәрәк өҫтәл һәм семинар планлаштырылған. Шулай уҡ күргәҙмәлә ҡатнашыусы компаниялар объекттарының презентацияһы ойоштороласаҡ. Был турала «Башинформ» агентлығына «Азимут» күсемһеҙ милек буйынса берҙәм мәғлүмәт агентлығынан хәбәр иттеләр.
Күсемһеҙ милек буйынса күргәҙмә-йәрминкәләр ҡала һәм республика халҡына торлаҡ һәм ер буйынса һәр төрлө варианттарҙы күрһәтеү, шулай уҡ банктарҙан кредиттарға бәйле консультациялар алырға ярҙам итеү маҡсатында эшләнә.
Республикалағы махсуслашҡан күргәҙмәләр тарихы 2003 йылдан башлана. Ошо ваҡыттан алып Өфөлә йыл һайын күргәҙмәләр һәм форумдар үткәрелеп килә. Республиканың Көньяғын һәм Көнбайышын үҙ эсенә алған күргәҙмәләр Стәрлетамаҡта, Салауатта, Нефтекамала һәм Октябрьскийҙа ла үткәрелде. Былтыр Өфөлә Инвестициялар, күсемһеҙ милек һәм девелопмент форумы менән XVII «Күсемһеҙ милек. Көҙ-2011» күргәҙмәһе шаулап үтте. Белгестәр әйтеүенсә, бындай форум үткәреү – Башҡортостандың төҙөлөш тармағы һәм күсемһеҙ милек индустрияһы өсөн ҙур һәм мөһим ваҡиға.


text:
Конгресс-холда Башҡортостан Президентының матбуғат конференцияһы бара
Өфө Конгресс-холында Башҡортостан Президенты Рөстәм Хәмитовтың республика башлығы вазифаһында эшләүенең тәүге 100 көнө йомғаҡтарына арналған матбуғат конференцияһы бара.
Матбуғат конференцияһы федераль һәм республика киң мәғлүмәт саралары журналистарын йыйҙы. Уны БЮТ телеканалы тура эфирҙа күрһәтә. Конгрес-холл менән тура линияла — Башҡортостан Республикаһының Мәскәүҙәге вәкиллеге. Матбуғат конференцияһы ике сәғәткә яҡын барасаҡ.
Белешмә өсөн. Рөстәм Хәмитов 1954 йылдың 18 авгусында Кемерово өлкәһендә тыуған. 1971 йылда Өфөлә урта мәктәпте тамамлай, 1977 йылда Бауман исемендәге Мәскәү юғары техник училищеһын тамамлай. Юғары уҡыу йортон тамамлағандан һуң Өфөгә ҡайта, төрлө йылдарҙа Өфө моторҙар эшләү производство берекмәһендә, Өфө авиация институтында эшләй. Башҡорт АССР-ының Юғары Советы депутаты итеп һайлана.
1994 йылдан алып Башҡортостан Республикаһының тирә-яҡ мөхитте һаҡлау, тәбиғәттән файҙаланыу, ғәҙәттән тыш хәлдәрҙе иҫкәртеү һәм уның эҙемтәләрен бөтөрөү буйынса министры, Башҡортостан Республикаһының ғәҙәттән тыш хәлдәр һәм экологик именлек буйынса министры булып эшләй.
1999 йылда Рөстәм Хәмитов Рәсәй Федерацияһы Ғәҙәттән тыш хәлдәр министрлығының Ғәҙәттән тыш хәлдәрҙе иҫкәртеү һәм бөтөрөү департаментын етәкләй. 2000 йылда Рәсәй Федерацияһы Президентының Волга буйы федераль округындағы Тулы хоҡуҡлы вәкиле аппаратының Башҡортостан Республикаһы буйынса Баш федераль инспекторы, һуңынан Рәсәй Федерацияһы Президентының Волга буйы федераль округындағы Тулы хоҡуҡлы вәкиле урынбаҫары вазифаһын башҡарыусы итеп тәғәйенләнә.
2003-2004 йылдарҙа РФ Һалымдар һәм йыйымдар министрлығында эшләй. 2004 йылда ул Федераль һыу ресурстары агентлығы етәксеһе итеп тәғәйенләнә. 2009 йылдан «РусГидро» акционерҙар йәмғиәте Идараһы рәйесе урынбаҫары булып эшләй.
2010 йылдың 15 июлендә Рәсәй Федерацияһы Президенты Дмитрий Медведевтың Указы менән Рөстәм Хәмитов Башҡортостан Республикаһы Президенты вазифаһын ваҡытлыса башҡарыусы итеп тәғәйенләнә. 2010 йылдың 19 июлендә Башҡортостан Республикаһы Дәүләт Йыйылышы-Ҡоролтай депутаттары уға Башҡортостан Республикаһы Президенты вәкәләттәрен йөкмәтә.
Рөстәм Хәмитов — техник фәндәр докторы, 100-ҙән фәнни баҫма авторы. Башҡортостан Республикаһының Почет грамотаһы (1999), Рәсәй Федерацияһы Хөкүмәтенең Почет грамотаһы (2004), Рәсәй Федерацияһы Президентының Рәхмәт хаты (2008) менән наградланған.
Өйләнгән, ике бала тәрбиәләй.


text:
"Гидравлика" инженерҙары Рәсәй наградалары алды
"Йыл инженеры" Бөтә Рәсәй конкурсы йомғаҡтары буйынса "Гидравлика" Өфө агрегат предприятиеһы" федераль дәүләт унитар предприятиеһының ике вәкиле "Рәсәйҙең профессиональ инженеры" тигән юғары исемгә лайыҡ булды, уларға был исемде раҫлаусы махсус сертификаттар тапшырылды.
"Авиация һәм космонавтика" номинацияһында "Рәсәйҙең профессиональ инженеры" исемен Валерий Нәбиуллин алды. "Транспорт (автомобиль, тимер юл, һыу)" номинацияһында Донат Фарафонов айырылып торҙо.
"Йәштәрҙең инженерлыҡ оҫталығы" бүлегендә беренсе тур еңеүселәре дипломдары менән Әлмира Хужина менән Ирина Сергеева билдәләнде, икеһе лә — "Авиация һәм космонавтика" номинацияһында.
"Гидравлика"ның тәжрибә-конструктор бюроһының баш конструкторы Дмитрий Тук хәбәр итеүенсә, "Йыл инженеры" конкурсында предприятие хеҙмәткәрҙәре тәүге тапҡыр ҡатнашты. Шуға күрә лә яуланған наградалар айырыуса әһәмиәтле.


text:
Ирландияның Рәсәйҙәге Ғәҙәттән тыш Тулы хоҡуҡлы Илсеһе «Аҡбуҙат» ипподромын юғары баһаланыФото: Олег Яровиков
Ирландияның Рәсәйҙәге Ғәҙәттән тыш Тулы хоҡуҡлы Илсеһе «Аҡбуҙат» ипподромын юғары баһаланы
Ирландияның Рәсәйҙәге Ғәҙәттән тыш Тулы хоҡуҡлы Илсеһе «Аҡбуҙат» ипподромын юғары баһаланыФото: Олег Яровиков
— «Аҡбуҙат» ипподромы иҫ киткес. Ул Ирландия ипподромдары өсөн булған иң юғары талаптарға тап килә. Ҡыҙғанысҡа ҡаршы, бында аттарға ставкалар эшләп булмай. Ирландияла ставкалар – милли спорт, ваҡыт уҙғарыуҙың популяр төрө, — тип һөйләне «Аҡбуҙат» ипподромында булғандан һуң Ирландияның Рәсәйҙәге Ғәҙәттән тыш Тулы хоҡуҡлы Илсеһе Оун О’Лири.
Ирландия Республикаһы делегацияһы ипподромда торған аттарҙы ҡарап, малдарҙың сифатын һәм әҙерлеген баһаланы.
Европа иленең делегацияһы манежды, ат аҙбарын, ипподромдың бинаһын ҡараны. «Аҡбуҙат» директоры Руслан Ғиззәтуллин йүгерешеү юлы ҡапламының составы, дренаж системаһы тураһында ентекле һөйләне.
Үҙҙәренең уңыштарын бишбәйге буйынса балалар командаһы күрһәтте. Ҡыҙҙар конкурс буйынса ярыштарға әҙерләнде. Иппотерапия буйынса дәрестәр сит ил ҡунаҡтарында айырыуса ҡыҙыҡһыныу уятты. Илсе тәүге тапҡыр балаларҙы аттар ярҙамында дауалау тәжрибәһе менән танышты.
— Беҙҙе Өфөлә булған аттарҙы файҙаланыу терапияһы, айырыуса балалар церебраль фалижы менән ауырыған балаларҙы дауалау өсөн, мөмкинлектәр ныҡ хайран ҡалдырҙы. Бындай тәжрибәнең Ирландияла барлығын мин белмәйем, — тип билдәләне илсе.
Делегацияға башҡорт тоҡомло аттарҙың иң сағыу вәкилдәрен күрһәттеләр. «Был иҫ киткес аттар, Ирландияла коннемар аттары булараҡ билдәле, тоҡомдо хәтерләтә», тине илсе.
— Хеҙмәттәшлек өсөн күп мөмкинлектәр бар. Башҡортостан эксперттары Ирландияла булды, тәжрибәне өйрәнде, беҙҙең ипподромдарҙы күрҙе, — тип белдерҙе Оун О’Лири.


text:
Экология
Экология (боронғо грек телендә «oἶkoς» — йорт, өй Һәм λόYoς — белеү, төшөнсә) — барлыҡ тере организмдар һәм уларҙың берләшмәләренең үҙ-ара һәм тирә-яҡ мөхит менән бәйләнештәрен өйрәнеүсе фән, биологияның бер бүлеге. «Экология» атамаһын иң беренсе немец |биология|биологы Эрнст Геккель 1866 йылда үҙенең «Организмдарҙың дөйөм морфологияһы» («Generelle Morphologie der Organismen») китабында тәҡдим итә.
Йөкмәткеһе
Билдәләмә[үҙгәртергә | вики-тексты үҙгәртергә]
Экология төшөнсәһен «тирә-яҡ мөхитте һаҡлау» менән бутайҙар. Был кеше эшмәкәрлегенең (антропоген фактор)) мөхиткә яһаған тәьҫире глобаль ҡолас алыуы арҡаһында килеп сыға.
Был ике төшөнсәне («Экологияға ҡараған») һәм («тирә-яҡ мөхитте һаҡлау») өлкәләренә айырырға кәрәк. Экология төшөнсәһен тәҡдим итеүсе, уның төп асылын тасуирләүсе — Эрнст Геккель.
Экологияның төп эстәлеге: йәнле һәм йәнһеҙ тәбиғәттең үҙ-ара мөнәсәбәтен, бәйләнештәрен өйрәнеүсе фән[1].
Экология — тереклектең организмдан юғарыраҡ төҙөлөш кимәлдәрен( популяциялар, бергәлектәр, экосистемалар) өйрәнә. Төҙөлөшен, урын һәм ваҡыт арауығында, тәбиғи һәм кеше тарафынан үҙгәртелгәншарттарҙа тереклек итеү ҡанундарын өйрәнә (5-се Халыҡ—ара экологик конгреста 1990 йылда ҡабул ителгән). Тик был билдәләмә фән хәл итә торған мәсьәләләр дәирәһенән аутэкологияны алып ташлай (аҫтараҡ ҡарағыҙ). Ә был бөтөнләй ғәҙел түгел[2].
Бына ҡайһы бер «экология» фәненең аңлатмалары:
- Экология — тәбиғәттең органик һәм органик булмаған бөтә компоненттары һәм тереклектең үҙ-ара мөнәсәбәттәрен асыҡлаусы фән; матдә һәм энергия әүерелештәрен, балансын өйрәнә.
Экология — йәнле һәм йәнһеҙ тәбиғәт компоненттарының үҙ-ара бөтә бәйләнештәрен өйрәнеүсе фән. Ул бәйләнештәр Дарвин тарафынан Дарвин тәғлимәтендә йәшәү өсөн көрәш исеме алған. [3] .
- Экология — тереклектең организмдан юғарыраҡ төҙөлөш кимәлдәрен( популяциялар, бергәлектәр, экосистемалар) өйрәнә. Төҙөлөшен, урын һәм ваҡыт арауығында, тәбиғи һәм кеше тарафынан үҙгәртелгәншарттарҙа тереклек итеү ҡанундарын өйрәнә .
( Экология — биологическая наука, которая исследует структуру и функционирование систем надорганизменного уровня (популяции, сообщества, экосистемы) в пространстве и времени, в естественных и изменённых человеком условиях.
- Экология — мөхит һәм уның эсендә барған бөтә процестарҙы өйрәнә.
Фәндең тарихы[үҙгәртергә | вики-тексты үҙгәртергә]
Элек электән кешеләр хайуандар һәм мөхит араһындағы бәйләнештәрҙе белгәндәр. Бындай һорауҙар менән философия фәне шөғәлләнгән.
Антиклыҡ[үҙгәртергә | вики-тексты үҙгәртергә]
Хайуандар тураһындағы тәүге һүрәтләүҙәр һинд и боронғо грек трактаттарында осрай:
- Һинд трактаты «Рамаяна», «Махабхарата» (беҙҙең эраға тиклем VI—I быуаттарҙа ) — Йәнлектәрҙең йәшәү рәүеше, (50 төрҙән күберәк), йәшәү мөхите , туҡланыуы, үрсеүе, тәүлек эсендәге әүҙемлеге, тәбиғи шарттарҙағы ҡылыҡтары.
- Аристотель — « Хайуандарҙың тарихы » — Хайуандарҙы экологик классификацияһы , йәшәү мөхите, хәрәкәт тибы , йәшәү урыны, миҙгелгә бәйле әүҙемлек , йәмәғәт менән йәшәү, йәшеренеү урындары булыу, тауышты файҙаланыу .
- Теофраст —геоботаника нигеҙҙәре бирә, төҫөндә булған үҙгәрештәрҙең хайуандар тормошонда ниндәй әһәмиәт уйнауын һүрәтләй.
- Плиний Старший — «Тәбиғи тарих » —зооэкологик ҡараштарҙың ихтисади яҡтарын күрһәтә.
Боронғо гректарҙың дөйөм алғанда тормошто күҙаллауы хәҙерге экологик ҡараштарға бик яҡын. [4].
Экологияның икенсе фәндәр менән бәйләнеше[үҙгәртергә | вики-тексты үҙгәртергә]
Экология, комплекс (йыйын) фән булараҡ, биология, химия, математика, география, физика, эпидемиология, биогеохимия, социология фәндәре менән тығыҙ бәйләнештә.
Иҫкәрмәләр[үҙгәртергә | вики-тексты үҙгәртергә]
- ↑ Геккель (1866). Общая морфология организмов. нем. Generalle Morphologie der Organismen
- ↑ Экология настоящего дня.
- ↑ Э. Геккелдең билдәләмәһе экология биологическойфәненең бер бүлеге булған саҡта яҙылған.Ә фәндеү хәҙерге эстәлеге бик киң.
- ↑ Benson, K. R. (2000). «The emergence of ecology from natural history». Endeavor 24 (2): 59–62. DOI:10.1016/S0160-9327(99)01260-0. PMID 10969480.


text:
Кадрҙар менән эшләү – туризм тармағын үҫтереүҙә тағы бер аспект
Иҡтисадтың яңы тармағы булараҡ туризм һәм ҡунаҡсыллыҡ индустияһын ойоштороу бик күп төрлө кимәлдәге белгестәрҙән – официант, ҡунаҡхана хеҙмәтселәре, оҙатыусы кеүек эшсе һөнәрҙәренән алып ҡунаҡхана селтәрҙәре менән идара итеүселәргә һәм ҙур туроператорҙар топ-менеджерҙарына тиклем – етди әҙерлек талап итә. Был турала «Эске туризм өлкәһендә инновациялар» Бөтә Рәсәй кәңәшмәһе сиктәрендә пленар ултырышта БР йәштәр сәйәсәте, спорт һәм туризм министры Александр Никерин телгә алды.
— Бөгөнгө көнгә тармаҡ персоналының күп өлөшө махсус профессиональ белемгә эйә түгел, – тип һыҙыҡ өҫтөнә алды Александр Павлович. — Республикала булған уҡыу йорттары, беренсе сиратта, Өфө дәүләт иҡтисад һәм сервис академияһының Туризм һәм коммуникациялар институты, бөтә талап ителгән белгеслектәр буйынса кадрҙар әҙерләү өсөн кәрәкле ресурстарға эйә. Бының өсөн шулай уҡ тренинг предприятиелары – туризм фирмаһы, ҡунаҡхана, ресторандар — файҙаланыла. Бәләкәй студенттар предприятиелары ойоштороу буйынса эш алып барыла, БР Фәндәр академияһының һәм Рәсәй Фәндәр академияһы Өфө ғилми үҙәгенең тармаҡ институттары ҡатнашлығында «Туризмда инновациялар» база кафедраһын булдырырға планлаштырыла.
Бынан тыш, Өҫтәмә белем биреү үҙәге эшләй, ул туризм һәм ҡунаҡсыллыҡ индустрияһы өлкәһендә белгестәрҙең квалификацияһын күтәреүгә һәм ҡайтанан әҙерләүгә булышлыҡ итә.
Әммә был эш тағы ла юғарыраҡ кимәлгә күтәрелергә тейеш — туризм һәм ҡунаҡсыллыҡ индустрияһы өлкәһендә Кадрҙарҙың квалификацияһын күтәреү һәм ҡайтанан әҙерләү институты булдырырға кәрәк, тип иҫәпләй Никерин.


text:
Башҡортостанда 369 ойошманың сертификацияланған сифат менеджменты системаһы бар
2010 йыл башынан алып Башҡортостандың 369 предприятиеһында сертификацияланған сифат менеджменты системаһы булдырылған. Был турала Башҡортостан Республикаһы Стандартлаштырыу, метрология һәм сертификациялау үҙәгенең коллегияһы ултырышында уның етәксеһе Амран Моратшин хәбәр итте.
Республика предприятиелары өсөн сифат менеджменты системаһын әҙерләү һәм индереү үҙәк эшмәкәрлегенең бер өлөшө һәм стандартлаштырыу бүлеге эшенең төп йүнәлеше иҫәпләнә.
Ә БР Стандартлаштырыу һәм метрология үҙәгенең үҙенең менеджмент сифаты системаһына килгәндә иһә, 2009 йылда уның документтары 2008 йылдан индерелгән ИСО 9001 стандартының яңы версияһына ярашлы үҙгәртеп эшләнгән. Үҙәк тәүгеләрҙән булып яңы версия стандарты талаптарына ярашлылыҡҡа сифат менеджменты системаһын ҡайтанан сертификациялауҙы уңышлы үткән.


text:
Февраль аҙағынаса Башҡортостан аграрийҙары ҡоролоҡ эҙемтәләрен бөтөрөүгә аҡса аласаҡ
Башҡортостанда фермерлыҡ хужалыҡтарына, инвестиция проекттарына ярҙам итеү, йәш белгестәрҙе ауылға йәлеп итеү, шулай уҡ республиканың көньяҡ-көнсығыш һәм төньяҡ-көнсығыш райондарын иҡтисади йәһәттән үҫтереү буйынса урта сроклы комплекслы программаларҙы тормошҡа ашырыу 2013 йылда ла өҫтөнлөклө йүнәлештәр булып ҡала.
Башҡортостандың ауыл хужалығы министры Николай Коваленко һүҙҙәренсә, 2013 йылда республикала элиталы орлоҡсолоҡҡа ярҙамға, күп йыллыҡ үҫемлектәр ултыртыуға һәм уларҙы ҡарауға, химиялаштырыу саралары һатып алыуға, тупраҡтың уңдырышлылығын күтәреүгә, кредиттар буйынса проценттарҙы түләүгә һәм уңышты страховкалауға средстволар бүленәсәк. Шулай уҡ төбәктә тәүгә «гектарлап субсидиялау» индерелә, был үҫемлектәрҙе һаҡлау средстволарын һәм ашламалар һатып алыуҙы субсидиялауҙы, шулай уҡ яғыулыҡ-майлау материалдарына ташламаларҙы алмаштырасаҡ.
Малсылыҡта иһә һөткә субсидиялар, тоҡомло малсылыҡ, йылҡысылыҡ, һарыҡсылыҡ тармаҡтарына, малсылыҡ фермаларына ярҙам һәм яңы эш башлаған фермерҙарға гранттар һаҡланып ҡаласаҡ.
Ҡоролоҡ эҙемтәләрен бөтөрөүгә федераль бюджеттан бүленгән аҡсалар февраль аҙағынаса төбәккә йүнәлтеләсәк, тип хәбәр иттеләр БР Ауыл хужалығы министрлығының матбуғат хеҙмәтенән.


text:
Башҡортостанда бюджет өлкәһе хеҙмәткәрҙәренең эш хаҡын арттырыуға 1 миллиард 298 миллион һум аҡса бүленде
Башҡортостан бюджетынан бюджет өлкәһе учреждениелары хеҙмәткәрҙәренең уртаса эш хаҡын арттырыуға 1 миллиард 298 миллион һум аҡса бүленде. Тейешле ҡарар рәсми хоҡуҡи мәғлүмәт порталында баҫылған. Уҡытыусыларҙың һәм медицина хеҙмәткәрҙәренең эш хаҡы Рәсәй Президенты Владимир Путиндың майҙағы указдарын тормошҡа ашырыу сиктәрендә арттырыла.
Документҡа ярашлы, дөйөм белем биреү учреждениелары уҡытыусыларының 2014 йыл өсөн уртаса эш хаҡының кимәле кәмендә өс процентҡа, ә балалар баҡсалары тәрбиәселәренең – 2013 йылда еткерелгәндән кәмендә дүрт процентҡа артырға тейеш.
Өҫтәмә белем биреү хеҙмәткәрҙәренең эш хаҡы кәмендә 11 процентҡа артасаҡ. Мәҙәниәт хеҙмәткәрҙәре кәмендә 17 процентҡа, ғилми хеҙмәткәрҙәр 25 процентҡа күберәк аласаҡ. Был яңылыҡ шулай уҡ һаулыҡ һаҡлау ойошмаларындағы кесе персоналға, социаль хеҙмәткәрҙәргә һәм етем балаларға хеҙмәт күрһәткән уҡытыусыларға ҡағыла. Бөтә категорияларҙың эш хаҡын арттырыу 2013 йылда уртаса эш хаҡы кимәленә еткерелгәнгә ҡарата проценттарҙа яҙылған.


text:
Кушнаренко районы хакимиәтендә үҙгәрештәр
10 апрелдә Кушнаренко районы муниципаль районы Советы ултырышы булды. Унда хакимиәт башлығы вәкәләттәрен ваҡытынан алда туҡтатыу һәм район хакимиәте башлығы бурысын ваҡытлыса үтәүсене тәғәйенләү тураһындағы мәсьәләләр ҡаралды.
Кушнаренко районы хакимиәте башлығы вазифаһын биләүсе Сергей Касаткин үҙ теләге менән эштән китеү тураһында ғариза бирҙе.
Муниципаль район Советы депутаттары Кушнаренко районы хак имиәте башлығы бурысын ваҡытлыса үтәүҙе Йосопов Алмас Мәмдүх улына йөкмәтте.
Алмас Йосопов хакимиәт башлығы бурысын муниципаль район Советы конкурс һөҙөмтәләре буйынса ошо вазифаға тәғәйенләгән кеше вазифаны ҡабул итеп алғанға тиклем башҡарасаҡ.


text:
Өфөнөң Калинин районында теркәүҙән төшөрөү танытмаларын биреү башланды
ӨФӨ, 2016 йыл, 3 август. /«Башинформ» мәғлүмәт агентлығы, Сергей Захаров/.
3 августа территориаль һайлау комиссиялары теркәүҙән төшөрөү танытмаларын тапшыра башланы. 18 сентябрҙә исемлеккә индерелгән һайлау участкаһына килә алмаған кеше ошо документты алырға хоҡуҡлы.
Теркәүҙән төшөрөү танытмаһы һайлаусының яҙма ғаризаһы нигеҙендә бирелә һәм уның сәбәбе күрһәтелә.
Өфөнөң Калинин районы һайлаусыларына документты түбәндәге адрес буйынса алырға мөмкин: Өфө, Орджоникидзе урамы, 3, 104-се бүлмә, көн һайын иртәнге сәғәт 9-ҙан киске 8-гә тиклем.
Теркәүҙән төшөрөү танытмаларын тапшырыу 6 сентябргә тиклем дауам итә.
7 сентябрҙән 17-нә тиклем танытмаларҙы участка һайлау комиссиялары биналарында алырға була.
Ҡайҙа һәм ҡайһы һайлау участкаһында тауыш биреү мөмкинлеге тураһында мәғлүмәт Башҡортостан Үҙәк һайлау комиссияһының рәсми сайтында бирелгән.
«Бәйләнештә» социаль селтәрендә Калинин районының территориаль һайлау комиссияһы төркөмөндә лә һайлау кампаниялары хаҡында мәғлүмәт бар.


text:
Фото:
Рөстәм Хәмитов һәүәҫкәр спортсылар һәм ветерандар араһында тау саңғыһы һәм сноуборд буйынса Башҡортостан кубогын асыу тантанаһында сығыш яһаны
Фото:
Республика Президентының матбуғат хеҙмәтенән хәбәр итеүҙәренсә, 15 ғинуарҙа Нуриман районында Башҡортостан Президенты Рөстәм Хәмитов һәүәҫкәр спортсылар һәм ветерандар араһында тау саңғыһы һәм сноуборд буйынса Башҡортостан кубогы ярыштарын асыу тантанаһында сығыш яһаны.
Ярыштарҙа тау саңғыһы спортын һәм сноубордты яратыусылар, шулай уҡ РФ Тау саңғыһы һәм сноуборд федерацияһының квалификацион календарь ярыштарында даими сығыш яһауҙарын биш йыл элек тамамлаған спортсылар ҡатнашты.
Ярыштарҙың киләһе этаптары «Ҡандрыкүл» (Туймазы), «Өйәҙе тау» (Октябрьский), «Аҡ йорт» (Өфө), «Морат тауы» (Белорет), «Олимпик-парк» (Өфө) тау саңғыһы комплекстарының майҙандарында үтәсәк.
— Һеҙҙе бөгөнгө ярыштарҙың асылыуы уңайынан ҡотлайым, — тип мөрәжәғәт итте Рөстәм Хәмитов ярыштарҙа ҡатнашыусыларға. — Беҙ былтыр ойошторған һәүәҫкәр спортсылар лигаһы ярыштары уңышлы үтте. Беҙҙең турала республикала ғына түгел, Рәсәйҙә лә ишеттеләр. Беҙҙең барыбыҙҙы ла тау саңғыһына, сноубордҡа, әүҙем ваҡыт үткәреүгә булған һөйөү берләштерә. Башҡа көндәрҙә эшләгәс, шәмбе-йәкшәмбе ял итеү — дөрөҫ. Беҙ үҙебеҙ яратҡан спорт төрө менән шөғөлләнәбеҙ. Лиганың яҡшы дауамы, һәйбәт һөҙөмтәләре булыр, һәм беҙ тағы ла оҙаҡ йылдар бергә шыуырбыҙ, аралашырбыҙ, тип уйлайым.
Башҡортостан Президенты һүҙҙәренсә, «Павловка паркы»ның тау биттәре бик уңайлы, ҡайһы бер трассаларҙы ул шәхсән үҙе тикшереп ҡараған да инде.
— Тау саңғыһы спортының перспективаларына килгәндә, Стәрлетамаҡ менән Белореттағы тау саңғыһы үҙәктәренең әүәлге данын тергеҙә алырбыҙ, тип ышанам, — тип билдәләне ул. – Киң билдәле тау саңғыһы курорттарына иғтибар итергә кәрәкмәй. Быйылдан алып беҙ Стәрлетамаҡта яһалма ҡар булдырыу эштәрен башларға тейешбеҙ. Ошо уҡ эштәрҙе Белоретта ла башлаясаҡбыҙ – төньяҡ тау битләүен дә, көньяҡтағыһын да эшләйәсәкбеҙ. Бөгөн ресурстар эҙләйбеҙ. Алда беҙҙе матур киләсәк көтә.


text:
Фото:
Рөстәм Хәмитов Өфө Арбатынан үтте
Фото:
Рәсәй һәм Ҡала көнө алдынан, 11 июндә, Башҡортостан Президенты Рөстәм Хәмитов республикабыҙҙың баш ҡалаһының Ленин урамында ойошторолған Арбатта булды, тип хәбәр итте БР Президентының матбуғат хеҙмәте.
11 июндә иртәнге һигеҙҙән 12 июндә төнгө 12-гә тиклем Вәлидинән алып Киров урамына тиклемге ара йәйәүлеләр урамына әйләнде. Бында асыҡ һауала сауҙа рәттәре эшләне, картиналар күргәҙмәһе ойошторолдо, ҡаланың ижади коллективтары, шул иҫәптән тынлы оркестр, ҡыллы музыка ҡоралдары квартеты, ҡурайсылар ансамбле сығыш яһаны. Импровизацияланған Арбатҡа меңләгән өфөлө килде.
Рөстәм Хәмитов Өфө Арбатынан хәләл ефете Гөлшат Хәмитова менән үтте. Республика башлығы ҡала халҡы менән аралашты, Өфөлә йәйәүлеләр урамы ойоштороуға бәйле уларҙың фекерҙәре менән ҡыҙыҡһынды. Халыҡ менән әңгәмәләшеү барышында республика Президенты, Өфө ҡала халҡының ялын ойоштороу эшендә алға ҙур аҙым яһаны, тип билдәләне.


text:
Һарыбаш тумыртҡа
Һарыбаш тумыртҡа (урыҫ. Трёхпалый дятел) — сыйырсыҡтан бәләкәйерәк, һырты көрән сыбарлы ҡара ҡош.
Ҡылыҡһырлама[үҙгәртергә | вики-тексты үҙгәртергә]
Ҡара ҡанаттарында һәм ҡойроғонда аҡ һыҙыҡтар бар. Кәүҙәһенең аҫҡы яғы көрәнһыу һоро һыҙыҡтар менән сыбарланған аҡ төҫтә. Ата ҡоштоң түбәһе һары, инәһенеке һорғолт аҡ. Башҡа тумыртҡаларҙан ҡыҙыл төҫө булмауы менән айырыла.
Тауышы[үҙгәртергә | вики-тексты үҙгәртергә]
Тауышы көслө: «ҡыйййҡ-ҡыйййҡ» йәки тоноҡ шыҡрыҡлау.
Йәшәү рәүеше[үҙгәртергә | вики-тексты үҙгәртергә]
Ылыҫлы урмандарҙа йәшәй. Ағас бөжәктәре йәм уларҙың ҡурсаҡтары менән туҡлана. Ултыраҡ ҡош, һирәк оcрай. Ағас ҡыуыштарында оялай. З—5 бөртөк аҡ йомортҡаһы була. Зарарлы бөжәктәрҙе ҡырып, файҙа килтерә.


text:
Башҡортостанда юл хәрәкәте хәүефһеҙлеге буйынса иң яҡшы белгес һайланасаҡ
13 октябрҙә Өфөлә «Юл хәрәкәте хәүефһеҙлеге хеҙмәтенең иң яҡшы белгесе — 2011» республика конкурсы үтәсәк. Дүртенсе тапҡыр уҙғарылған конкурс Автомобиль транспорты хеҙмәткәрҙәре көнөнә ҡарата үткәрелә.
Конкурста ойошмалар тарафынан тәҡдим ителгән йәки бәйгелә үҙаллы сығыш яһаған юл хәрәкәте хәүефһеҙлеге хеҙмәтенең белгестәре ҡатнаша ала.
Һөнәри конкурс биш этаптан тора. Тәүҙә ҡатнашыусылар компьютерҙа тест үтергә тейеш, бынан һуң улар юл хәрәкәте хәүефһеҙлеге өлкәһендә мәсьәләләр сисәсәк. Өсөнсө этапта белгестәр транспорт сараларын ҡулланғанда һәм хеҙмәтләндергәндә хеҙмәт һаҡлау ҡағиҙәләрен боҙоу осраҡтарын асыҡлаясаҡ. Тәүге медицина ярҙамын күрһәтеү – айырым бәйге буласаҡ. Брейн-ринг стилендәге һорауҙарға яуап биреү – һуңғы һынау.
Конкурсты "Тармаҡ-ара институт" дәүләткә ҡарамаған белем биреү учреждениеһы һәм Башҡортостан Республикаһы буйынса Дәүләт автомобиль юлдарын күҙәтеү идаралығы ойоштора. Еңеүселәр дипломдар һәм приздар аласаҡ, уларға «Юл хәрәкәте хәүефһеҙлеге хеҙмәтенең иң яҡшы белгесе — 2011» исеме биреләсәк.


text:
Башҡортостандың йәш гвардиясылары Өфөлә «Изге эштәр эшләйбеҙ» акцияһын үткәрә
«Берҙәм Рәсәйҙең Йәш Гвардияһы»ның төбәк бүлексәһе активистары «Изге эштәр эшләйбеҙ» акцияһы сиктәрендә Өфөлә төрлө саралар үткәрә.
«Башинформ» агентлығына йәмәғәт ойошмаһынан хәбәр итеүҙәренсә, көн элгәре Башҡорт дәүләт медицина университетында «Аҙ тәьмин ителеүселәр өсөн әйберҙәр йыйыу» акцияһы үткән. Егеттәр һәм ҡыҙҙар ауыр хәлдә ҡалған кешеләр өсөн әйбер йыйыу пунктын ойошторған.
Иртәгә, 7 октябрҙә, 12 сәғәттә ҡалала «Мохтаждарға аҙыҡ-түлек продукттары биреү» акцияһы үтәсәк. Көн дауамында активистар пенсионерҙарға, ветерандарға һәм инвалидтарға аҙыҡ-түлек продукттары, шулай уҡ көнкүреш кәрәк-яраҡтарын алып барасаҡ.
10 октябрҙә 12 сәғәттән «Йәш гвардия» активистары пенсионерҙар күп йәшәгән йорт подъездарын таҙартасаҡ.
13 октябрҙә 17 сәғәттә ҡала урамдарында флэшмоб үтәсәк, уның маҡсаты – үтеп барыусыларҙы йәлеп итеп, халыҡ күп йыйылған урындарҙы таҙартыу.
Һанап үтелгән барлыҡ сараларҙы ла Башҡортостандың йәш гвардиясылары әҙерләй һәм ойоштора.


text:
Баш ҡалала йәштәрҙең «Евро-Өфө-Азия 2012» мода форумы үтәсәк
18 — 20 апрелдә йәш модельер-дизайнерҙар, парикмахерҙар һәм фотографтар «Евро-Өфө-Азия 2012» йәштәр мода форумында ҡатнашасаҡ.
Уның девизы – «Серле Азия». Быйыл форум яңы форматта үткәрелә. Өфөләге Конгресс-холдың фойеһында «Өфө сувениры» темаһына йәш дизайнерҙарҙың конкурсҡа тәҡдим ителгән эштәренән күргәҙмә ойоштороласаҡ. Конкурста графика дизайны, костюмдар һәм мөхит дизайны өлкәһендә белгестәр әҙерләү менән шөғөлләнгән юғары һәм урта һөнәри белем биреү учреждениелары ҡатнашасаҡ, тип хәбәр иттеләр Өфө хакимиәтенең мәғлүмәт-аналитика бүлегендә.
Модельер-дизайнерҙар һәм парикмахерҙар, профессиональ училище, колледж уҡыусылары һәм студенттары, шулай уҡ ижади коллективтар ике уҡыу йортоноң — Өфө дәүләт иҡтисад һәм сервис академияһы менән Өфө дәүләт технологиялар һәм дизайн колледжы подиумында конкурс коллекцияларын тәҡдим итәсәк.
Шул уҡ ваҡытта һәр төрлө конкурс еңеүселәренең, ижади оҫтаханалар һәм мәктәп вәкилдәренең конкурстан тыш моделдәр күрһәтеүе лә ихтимал.
Йәш парикмахерҙар ҙа модалы образ тыуҙыра белеүҙә оҫталығын күрһәтәсәк. Конкурста парикмахерҙар әҙерләү буйынса белем биреүсе учреждениелар студенттары һәм уҡыусылары, шулай уҡ бер йылдан да кәм булмаған стажға эйә 21 йәшкә тиклемге оҫталар ҡатнаша ала.
Профессиональ фотографтар «Евро-Өфө-Азия 2012» форумында үҙ эштәренең презентацияһын әҙерләйәсәк, йәғни йәштәрҙең мода форумына үҙенә күрә фотоҡарашын белдерәсәк. Конкурс темаһы — «Fashion style».
Ойоштороусылар — Өфө хакимиәтенең хеҙмәттәрҙе координациялау һәм көйләү бүлеге, Өфө дәүләт иҡтисад һәм сервис академияһы менән Өфө дәүләт технологиялар һәм дизайн колледжынан билдәләүҙәренсә, был мода форумы буласаҡ кутюрье һәм парикмахерҙар өсөн имтихан кеүек буласаҡ. Уларҙы Өфө мода индустрияһының юғары белгестәренән, уҡытыусыларҙан, рәссамдарҙан һәм журналистарҙан торған компетентлы жюри баһалаясаҡ.
Гала-шоу Конгресс-холда 20 апрелдә киске 6-ла башлана. Ҡуйыусыларҙың ижади фантазияһы подиумды ла, сәхнәне лә, декорацияларҙы ла яңы форматта күрергә форсат бирәсәк. Модаға битараф булмағандарҙы ҡыҙыҡлы тамаша көтә. Иң мөһиме — бында яңы исемдәр асыласаҡ.


text:
Өс йыл эсендә Башҡортостанда hi-tech медицина ярҙамы алған ауырыуҙарҙың иҫәбе ике тапҡырға артҡан
2011 йылдан алып юғары технологиялы медицина төрҙәрен ҡулланыу менән дауаланған Башҡортостандың дауалау-профилактика учреждениелары пациенттарының иҫәбе ике тапҡырға, 10 мең кешегә, тиклем артҡан.
Был йылдарҙа, ауыл халҡына элек алырға ҡыйын булған сифатлы һәм заманса медицина ярҙамы алыу мөмкинлеге биргән, муниципаль-ара медицина үҙәктәре әүҙем булдырылды. Туғыҙ муниципаль-ара округтарҙа күп профилле ҡала һәм район дауаханаларында 60 махсуслаштырылған медицина үҙәктәре ойошторолдо, уларҙың һәр ҡайһыһы яҡында урынлашҡан бер нисә ҡала һәм районды хеҙмәтләндерә.
Был үҙәктәр биш мең берәмек махсуслаштырылған техника менән тәьмин ителде. Заманса күсмә медицина модуле ҡорамалдары алыу һәм күсмә бригадаларҙың эшен ойоштороу ҡала һәм ауыл диагностикаһы мөмкинлектәрен тиңләштерергә бирҙе.
Һаулыҡ һаҡлауҙың финанс тәьминәте һуңғы өс йылда 1,6 тапҡырға артҡан. Ғ.Ғ.Ҡыуатов исемендәге Республика клиник дауаханаһының акушер-гинекология корпусы, Республика балалар клиник дауаханаһының диагностика корпусы һәм неонаталь блогы, Белорет һәм Яңауыл ҡалаларында балалар поликлиникалары төҙөлөп сафҡа индерелде. 2014 йылда Мәсәғүт ауылында дауалау корпусы, Октябрьскийҙа акушер-гинекология корпусы, Мишкә районында хирургия корпусы асыласаҡ.
Матди-техник базаны нығытыуға күрә һаулыҡ һаҡлау учреждениеларының йыһазландырылыу кимәле 2011 йылдан алып өстән бер өлөшкә күберәккә артҡан.
2011-14 йылдарҙа Башҡортостанда һаулыҡ һаҡлау тармағының әүҙем үҫешеүенә демографик, статистик күрһәткестәрҙең үҫеше лә тәьҫир итте: Башҡортостанда һуңғы өс йылда тыуым 1000 кешегә 13,8-ҙән алып 14,6-ға тиклем үҫкән, үлем осрағы 1000 кешегә 13,4-тән алып 13,1-гә тиклем кәмегән, тәбиғи үҫеш 3,8 тапҡырға, 0,4 промилленән 1,5-кә тиклем, артҡан.
«Ауыл табибы» программаһы сиктәрендә белгестәр дефициты 2013 йыл йомғаҡтары буйынса 15 процентҡа аҙайған. Дөйөм алғанда медицина кадрҙары менән тәьмин ителгәнлек республикала 10 000 кешегә 40,6-нан алып 40,9-ға тиклем күбәйгән.
Өс йыл эсендә һаулыҡ һаҡлауҙы модернизациялау төбәк программаһын тормошҡа ашырыуға бөтә сығанаҡтарҙан (федераль һәм республика бюджеты, мотлаҡ медицина страховкалау фонды аҡсалары) 16,6 миллиард һум кергән.
Был ҡаҙаныштар федераль ведомство наградаһы менән баһаланған – Башҡортостан Республикаһының һаулыҡ һаҡлау министры Георгий Шебаев республикала тармаҡты модернизациялауҙы тәьмин иткәне өсөн 2013 йылда Рәсәй Федерацияһы Һаулыҡ һаҡлау министрлығының «Һаулыҡ һаҡлау отличнигы» билдәһе менән наградланды.


text:
Малайзия делегацияһы менән КүмАПП араһында хеҙмәттәшлек итеү буйынса ниәттәр тураһында килешеүгә ҡул ҡуйылды
Күмертау авиация производство предприятиеһы менән Малайзияның рәсми делегацияһы араһында «Артабан хеҙмәттәшлек итеү буйынса ниәттәр тураһында» килешеүгә ҡул ҡуйылды. Документҡа Күмертау авиация производство предприятиеһының идарасы директоры Сергей Микрюков һәм делегация етәксеһе — Паханг штатының баш министры Аднан бин Хаджи Якоб ҡул ҡуйҙы.
Килешеүгә ҡул ҡуйғанға тиклем делегация Күмертау авиация производство предприятиеһы продукцияһы менән ентекләп танышты. Ҡала хакимиәтенең конференц-залында предприятиела сығарылған вертолеттарҙың күрһәтмә осоштары менән видеороликтар күрһәтелде. Малайзиянан килгән ҡунаҡтар «Ротор» тәжрибә-конструкторлыҡ бюроһы» яуаплылығы сикләнгән йәмғиәтендә булды, унда «Rotorfly» вертолетының техник характеристикалары менән танышты, тип хәбәр итә Күмертау хакимиәтенең мәғлүмәт-аналитика бүлеге.


text:
Башҡортостанда яҙғы баҫыу эштәре башланды Фото: Андрей Старостин
Башҡортостанда яҙғы баҫыу эштәре башланды
Башҡортостанда яҙғы баҫыу эштәре башланды Фото: Андрей Старостин
ӨФӨ, 2016 йыл, 11 апрель. /«Башинформ» мәғлүмәт агентлығы, Галина Бахшиева/.
Уҙған ял көндәрендә Илеш һәм Шишмә райондарында яҙғы баҫыу эштәре башланды.
Башҡортостан Ауыл хужалығы министрлығының матбуғат хеҙмәтендә хәбәр итеүҙәренсә, ике көн эсендә Илеш игенселәре 1,4 мең гектар майҙанда ужым культураларын һәм күп йыллыҡ үләндәрҙе туҡландырҙы.
Шишмә районында «Агропромбизнес» яуаплылығы сикләнгән йәмғиәте баҫыуҙарында ужым культураларын туҡландырыу бара. Хужалыҡ минераль ашлама индереү өсөн санитар авиация йәлеп иткән. Шәмбе һәм йәкшәмбе көндәрендә бында яҡынса 900 гектар ер эшкәртелгән.
«Башинформ» агентлығы хәбәр иткәнсә, былтырғы менән сағыштырғанда быйыл яҙғы баҫыу эштәре Башҡортостан аграрийҙарына 15 процентҡа ҡиммәтерәккә төшәсәк. Уларҙы үткәреү өсөн сығымдар 7,7 миллиард һум тәшкил итәсәк.
Быйыл Башҡортостанда 3,2 миллион тоннанан кәм булмаған, йәғни 2015 йылға ҡарағанда биш процентҡа күберәк ашлыҡ йыйып алырға ниәтләйҙәр. Әле иген етештереү күләме республиканың эске ихтыяжын тулыһынса ҡаплай. Әммә 2020 йылға, ҙур инвестиция проекттарының тамамланыуын һәм тышҡы баҙарға сығыуын иҫәпкә алып, төбәккә 1,5 миллион тонна кәрәк буласаҡ. Эксперттар әйтеүенсә, республиканың биоклиматик ҡеүәте ашлыҡ етештереүҙе 4,2 миллион тоннаға тиклем еткерергә мөмкинлек бирә.


text:
Фото:
Мәсетле районында “Башҡортостан ынйылары” конкурс-фестивале үтте
Фото:
Рәсәй Федерацияһында Уҡытыусы йылы һәм Башҡортостанда Республика йылы сиктәрендә Мәсетле районында республика мәғарифы системаһы үҫешенә ҙур өлөш индергән мәғрифәтселәргә арналған “Башҡортостан ынйылары” конкурс-фестивале үтте.
Райондың белем биреү учреждениеларынан 12 башҡорт фольклор коллективы милли сығанаҡтарҙы яҡлауын, урындағы тыуған яҡты өйрәнеү материалдарын ижади процеста ҡулланыуын күрһәтте, тамашасыла этномәҙәниәт, фольклорға ҡыҙыҡһыныу тыуҙырҙы.
Уларҙың үҙенсәлекле, көслө сығыштары район мәҙәниәт йортона төрлө быуын вәкилдәрен йыйҙы.
Оҙаҡ һәм бәхәсле кәңәштәрҙән һуң жюри конкурс еңеүселәрен билдәләне. Беренсе урынды — Дыуан-Мәсетле мәктәбе коллективы, икенсене – Оло Аҡа мәктәбе, өсөнсө урынды Һөләймән ауылы мәктәбе коллективы яуланы. Дыуан-Мәсетленең һәүәҫкәр артистары 25 февралдә Салауат районында үтәсәк зональ конкурста Мәсетле районы данын яҡлаясаҡ.


text:
Сауд Ғәрәбстаны Башҡортостан сәнәғәтенә инвестициялар һаласаҡ
Сауд Ғәрәбстаны Короллеге Башҡортостан сәнәғәтенә инвестициялар һалырға әҙер. Был хаҡта Өфөлә «Ҙур химия» форумында Сауд Ғәрәбстаны Сауҙа-сәнәғәт палатаһы президенты шәйех Салех Абдалла Камель белдерҙе.
— Беҙҙең бизнес-берләшмәбеҙ Башҡортостандағы инвестицион проекттар буйынса һәр тәҡдимде ҡыҙыҡһынып ҡабул итәсәк, — тине ул. — Бигерәк тә илебеҙҙең һәм һеҙҙең республиканың уртаҡ темалары күп булыуы арҡаһында. Беҙҙә, һеҙҙәге кеүек үк, нефть табыу һәм эшкәртеү яҡшы үҫешкән. Әлеге форум Сауд Ғәрәбстанына атап әйткәндә — Башҡортостан, дөйөм алғанда Рәсәй менән яңы партнерлыҡ мөнәсәбәттәре булдырырға мөмкинлек бирер, тип ышанам.
Шәйех Салех Абдалла Камель Советтар Союзының үҙ ваҡытында Сауд Ғәрәбстанын таныған беренсе дәүләт булыуын билдәләп, уның ватандаштары Сауд Ғәрәбстанындағы тәүге совет илсеһе Кәрим Хәкимовтың Башҡортостандан булыуын яҡшы хәтерләүе хаҡында белдерҙе. Ул ил етәкселеге, ябай халыҡ менән дә дуҫтарса йылы мөнәсәбәттәр булдырыуға өлгәшкән һәм был илдә Ҡыҙыл Паша исемен алған.


text:
Фото:
Тимер юлда хәүефһеҙлекте тәьмин итеү буйынса саралар көсәйтелгән
Фото:
Мәскәүҙәге метро станцияһындағы фажиғәле ваҡиғалар менән бәйле Куйбышев тимер юлында тимер юл транспорты объекттарында антитеррористик һаҡты көсәйтеү буйынса өҫтәмә саралар күрелгән.
Куйбышев магистраленең Башҡортостан бүлексәһенән хәбәр итеүҙәренсә, пассажирҙар һәм йөк ташыуҙа хәүефһеҙлек саралары арттырылған. Өфө станцияһы вокзалында нарядҡа сығыусы Өфө эске эштәр линия идаралығы хеҙмәткәрҙәренең иҫәбе арттырылған. Биналар һәм хәрәкәт итеүсе состав шартлатҡыс матдәләргә тикшерелә. Тимер юлсылар территориаль хоҡуҡ һаҡлау органдары, Өфө тимер юлды һаҡлау буйынса ведомство отряды, шәхси һаҡ предприятиелары менән берлектә тимер юл транспорты хәрәкәтен тәьмин итеүсе мөһим объекттарҙа үткәреү режимын һәм һаҡты көсәйтеүгә өҫтәмә сараһын күрә. Уларға күперҙәр, тоннелдәр, электр үҙәкләштереү постары һәм башҡалар инә.
Машинист һәм уларҙың ярҙамсыларына юлға сығыр алдынан иғтибарлыраҡ булыу кәрәклеген иҫкәртәләр. Мәҫәлән, юлдарҙа ят әйбер осрағанда был турала станция буйынса дежурҙа торған хеҙмәткәргә һәм диспетчерҙарға кисектермәйенсә хәбәр итеү мөһим. Ошондай уҡ инструкцияны “Өфө” пассажир вагон депоһы һәм "Баштранспригород" предприятиеһы хеҙмәткәрҙәре лә алған.
Станция биләмәләрендә хәүефһеҙлек сараларын күҙәтеүгә контроль артҡан. Тимер юл зонаһында сит-ят кешеләр булыуға айырыуса иғтибар бирелә. Пассажирҙар ҙа иғтибарлы һәм һаҡ булыу кәрәклеге тураһында иҫкәртелә.


text:
Быйыл төбәктә 50 бала баҡсаһы файҙаланыуға тапшырыласаҡ
2012 йылда республикала һуңғы 25-35 йыл эсендә тәүгә мәктәпкәсә белем биреү учреждениеларын төҙөү буйынса масштаблы эш башланды. Быйыл Башҡортостанда 11 мең яңы урынға иҫәпләнгән 50 бала баҡсаһы файҙаланыуға тапшырыласаҡ. Был маҡсаттарға яҡынса 4,5 миллиард һум аҡса йүнәлтелгән. Был хаҡта Стәрлетамаҡта уҡытыусыларҙың август кәңәшмәһендә Башҡортостан Президенты Рөстәм Хәмитов хәбәр итте.
— Былтыр бала баҡсаларын тығыҙлау, уларҙы ауыл ерендәге мәктәптәрҙең буш торған бүлмәләрендә асыу иҫәбенә беҙҙә 10 мең яңы урын булдырылды, — тип аныҡлыҡ индерҙе Рөстәм Хәмитов. – Был заманса, ҡиммәт бала баҡсалары. Ундағы бер урын беҙгә 500 меңдән алып бер миллион һумға төшә.
Шулай уҡ Рөстәм Хәмитов шәхси бала баҡсалары системаһын үҫтерергә саҡырҙы.
— Бихисап район һәм ҡалалар ошо йүнәлештә эш алып бара – яңы шәхси учреждениелар аса. Унда 10-20 бала тәрбиәләнһә лә, был хеҙмәт ҙур һорау менән ҡуллана, ул да беҙгә кәрәк. Шуға күрә бергәләп алдағы ике-өс йылда был проблеманы, нигеҙҙә, хәл итәсәкбеҙ, — тине Президент.
Мәктәпкәсә белем биреү учреждениелары хеҙмәткәрҙәренең эш хаҡы тураһында һүҙ йөрөтөп, Рөстәм Хәмитов бөгөнгө көнгә уның юғары булмауын билдәләне.
— Беҙ алдыбыҙға йыл аҙағына эш хаҡын иҡтисад буйынса уртаса республика кимәленә еткереү бурысын ҡуябыҙ, — тине Президент.


text:
Ауырғазы районында Рөстәм Хәмитов урып йыйыу эштәре барышын тикшерҙеФото: Олег Яровиков
Ауырғазы районында Рөстәм Хәмитов урып йыйыу эштәре барышын тикшерҙе
Ауырғазы районында Рөстәм Хәмитов урып йыйыу эштәре барышын тикшерҙеФото: Олег Яровиков
ӨФӨ, 2016 йыл, 11 август. /«Башинформ» мәғлүмәт агентлығы, Александр Смирнов/.
Башҡортостан Башлығы Рөстәм Хәмитов Ауырғазы районына эш сәфәре барышында район үҙәге Талбазыла «Уңыш» ауыл хужалығы етештереү кооперативы баҫыуҙарында урып йыйыу эштәре барышын тикшерҙе.
Быйыл хужалыҡтың сәсеү майҙандары 56 818 гектар ерҙе биләй. Хужалыҡ етәксеһе Радик Рафиҡов әйтеүенсә, бөгөнгә 21,5 мең гектарҙа иген йыйып алынған, был пландың 38 процентын тәшкил итә. Һәр гектарҙан уңыш — 22,2 центнер.
Республика Башлығы «Уңыш» ауыл хужалығы етештереү кооперативының быйыл март айында элекке ятаҡ урынында сафҡа индерелгән административ-етештереү комплексын да ҡараны. Комплекстың беренсе ҡатында магазин һәм кафе урынлашҡан, унда ауыл хужалығы кооперативының продукцияһы ла һатыла. Ҡалған ике ҡатты заманса ҡунаҡхана биләй.


text:
Ағасты ситкә сығарыуға махсус контроль булдырыласаҡ
Башҡортостан Президенты Рөстәм Хәмитов республика Хөкүмәтенән урман ресурстарын төбәктән законһыҙ сығарыуға юл ҡуймау буйынса сараларҙы көсәйтеүҙе талап итте.
Миҫалға республика Президенты райондарҙың береһендәге хәлде килтерҙе. Бында дәүләт предприятиеһы аффилирланған структуралар аша ағасты күрше өлкә бизнесмендарына һатҡан.
“Беҙ һеҙҙең менән программалар яҙғанда мутлашыу схемалары эшен дауам итә. Хатта генетик резервтарҙы – ағастарҙың иң яҡшы өлгөләрен ҡырҡыуға тиклем барып еттеләр. Был урманға ҡарата юғары дәрәжәлә вәхшиҙәрсә мөнәсәбәт. Ресурстарҙы оятһыҙ рәүештә урлайҙар икән, бер ниндәй ҙә программалар ярҙам итмәйәсәк. Генетик резервтарҙы һаҡларға, ҡаршылыҡтар, кордондар булдырырға кәрәк”, – тине Рөстәм Хәмитов.
Башҡортостан Президенты ағас һатыуҙың “һоро” схемаларын бөтөрөүҙе талап итте. Рөстәм Хәмитов билдәләүенсә, был бурысты тормошҡа ашырыуға хоҡуҡ һаҡлау органдары менән тығыҙ хеҙмәттәшлектә кисекмәҫтән тотонорға кәрәк, тип хәбәр итә төбәк башлығының матбуғат хеҙмәте.


text:
Йылдың беренсе кварталында төбәктә халыҡтың үлем кимәле һигеҙ процентҡа кәмегән Фото: Андрей Старостин
Йылдың беренсе кварталында төбәктә халыҡтың үлем кимәле һигеҙ процентҡа кәмегән
Йылдың беренсе кварталында төбәктә халыҡтың үлем кимәле һигеҙ процентҡа кәмегән Фото: Андрей Старостин
ӨФӨ, 2016 йыл, 11 май. /«Башинформ» мәғлүмәт агентлығы, Гөлфиә Акулова/.
2016 йылдың беренсе кварталында Башҡортостанда халыҡтың үлем кимәле һигеҙ процентҡа кәмегән. Медицина ойошмалары етәкселәре менән кәңәшмәлә республиканың һаулыҡ һаҡлау министры Әнүәр Бакиров демографик күрһәткестәр хаҡында һөйләне.
Ағымдағы йылдың өс айында төбәктә бөтәһе 13 158 кеше вафат булған, былтырғы ошо уҡ осор менән сағыштырғанда был 990-ға кәмерәк. 13 610 сабый тыуған, был 2015 йылдың тәүге кварталына ҡарағанда 437 балаға аҙ. Тәбиғи үҫеш 452 кеше тәшкил иткән.
Төбәктә сабыйҙар араһында үлем 20 процентҡа кәмегән һәм 5,7 промилле тәшкил иткән, был иһә Рәсәй күрһәткесенән һигеҙ процентҡа кәмерәк, тип хәбәр иттеләр Башҡортостандың Һаулыҡ һаҡлау министрлығында.